הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 17, 2016-12-07 09:00

מכלוף מיקי זוהר: ברוכים הבאים, שלום לכולם.

מכלוף מיקי זוהר: אני מתכבד לפתוח דיון בוועדה לצדק חלוקתי ושוויון חברתי.

מכלוף מיקי זוהר: הנושא החשוב מאוד היום הוא 400,000 אזרחים לפחות, כנראה שיותר, שחיים היום מתחת לקו העוני ויש להם את הזכות המינימלית לחיות את חייהם בכבוד.

מכלוף מיקי זוהר: חשוב לציין שאותם אנשים שאנחנו מדברים עליהם הם אנשים שאין להם את היכולת להתפרנס.

מכלוף מיקי זוהר: אלה אנשים נכים או קשישים שיכולת העבודה שלהם פשוט לא קיימת.

מכלוף מיקי זוהר: לכן הם נאלצים לחיות ולהתקיים מקצבה מינימלית שתנוע באזור 2,400 שקלים בשנת 2017, היום היא עומדת על 2,342 שקלים, באזור 2017 היא אמורה לעלות בכמה שקלים והיא תגיע לאזור ה-2,400 שקל.

מכלוף מיקי זוהר: אנחנו יודעים מהנתונים שאנחנו בודקים בשבועות האחרונים, שקו העוני, בהתאם לכל הבדיקות שנעשו, עומד על אזור 3,077 שקלים.

מכלוף מיקי זוהר: הווה אומר, שכל אזרח שנאלץ לחיות אך ורק מקצבת הנכות שלו או מקצבת הזקנה או קצבה כזו או אחרת, רחוק במאות שקלים מחצייה של קו העוני, באזור ה-700, 800 שקל בערך.

מכלוף מיקי זוהר: אנחנו חשבנו ואמרנו לעצמנו דבר כזה, ולכן גם מתקיימת פה היום הישיבה, האם אנחנו יכולים לחיות במדינת ישראל במצב בו יש 400,000 איש שלא מצליחים לגמור את החודש, שאין להם אפשרות לפתור גם את הבעיה, מסיבות שאינן תלויות בהם, מסיבות שלא שפר עליהם מזלם והם לא יכולים לעבוד ולא יכולים להתפרנס, או שהתבגרו, שזה דבר טבעי שיקרה לכל אחד ואחד מאתנו שיושב פה בחדר ובטח אנחנו שיושבים פה סביב השולחן - - -

דב חנין: אנחנו מאחלים לעצמנו שזה יקרה לכל אחד מאיתנו.

מכלוף מיקי זוהר: כן, בהחלט.

מכלוף מיקי זוהר: לכן המושג הזה שנקרא חמלה הוא מושג שהוא אבן דרך בכל חברה בעולם כולו ובפרט במדינת ישראל.

מכלוף מיקי זוהר: כשנבחרתי לכנסת אמרתי שהדברים החשובים ביותר ועליהם נשען העולם זה על התורה, על העבודה ועל גמילות חסדים.

מכלוף מיקי זוהר: אני חושב שחברה מתוקנת ומכובדת חייבת לטפל בכל האוכלוסיות שלה, גם באלו כמובן שקשה להן מאוד ובטח ובטח שלא להזניח אותן.

מכלוף מיקי זוהר: אני בדקתי נתונים במסגרת ועדת הכספים, כי אני משמש, כפי שכולם יודעים, כמרכז הקואליציה בוועדת הכספים, ובדקתי מה היה קורה לו הייתה מתקבלת החלטה לקיצוץ פלאט בכל משרדי הממשלה של אזור החצי אחוז והמסקנות שלי הן פשוטות, לא יקרה שום דבר אם יתבצע קיצוץ רוחבי בכל משרדי הממשלה, של חצי אחוז בלבד.

מכלוף מיקי זוהר: כל משרדי הממשלה היום מתנהלים באופן בזבזני, כל משרדי הממשלה היום מגיעים למצב שיש עודפי תקציב והעברות תקציביות גדולות.

מכלוף מיקי זוהר: מדינת ישראל, ברוך השם, אני מדגיש, גובה הכנסות בדרך כלל יותר ממה שהיא צפויה, זאת אומרת שיש הכנסות עודפות במדינת ישראל, ועל כן פעולה פשוטה של קיצוץ פלאט רוחבי תביא למצב בו תהיה פעולה היסטורית עבור המדינה הזו, ש-400,000 יעלו מעל קו העוני.

מכלוף מיקי זוהר: אלה האנשים החלשים ביותר במדינת ישראל.

מכלוף מיקי זוהר: על כן הדיון היום, מטרתו, בסופו של דבר ומסקנותיו יהיו, לקרוא לראש הממשלה, כי הוא המנהיג של העם הזה היום, לעשות את הפעולה הזאת, להביא למצב בו יוסיפו לכל אחד מאלה שאינם יכולים להשתכר ואין ביכולתם לצאת לשוק העבודה והם במצב כפי שהם נמצאים ללא אפשרות לעשות פעולה מצדם, להוסיף להם בין 700-800 שקל לחודש ולעזור להם לעלות אל מעל לקו העוני.

מכלוף מיקי זוהר: אם נצליח בסופו של דבר להשיג את ההישג הזה, אני חושב שזו תהיה אמירה היסטורית, גם של ראש הממשלה, גם של ממשלת ישראל וכמובן של הוועדה הזו, שמדינת ישראל יודעת להביע חמלה, יודעת לשמור על כל האוכלוסיות שלה ובפרט על האוכלוסיות החלשות במדינה.

מכלוף מיקי זוהר: אני מקווה מאוד שבסוף הדיון, אחרי שנעביר את המסקנות לראש הממשלה ולגורמים הרלבנטיים, נצליח גם להביא את הבשורה.

מכלוף מיקי זוהר: משפט אחרון לפני שניתן לחברי הכנסת לדבר, זו ההזדמנות האחרונה שלנו, מה שנקרא, עת רצון.

מכלוף מיקי זוהר: ערב אישור התקציב אפשר לעשות את הפעולה הזו בהחלטה אחת ואנחנו צריכים לקוות שמהדיון הזה נביא את הבשורה.

מכלוף מיקי זוהר: נרשמו פה חברי הכנסת לדיבור.

מכלוף מיקי זוהר: אני מבקש כמובן, מכל אחד מהדוברים, כולל חברי הכנסת, יחסית בקצרה, כי יש הרבה דוברים היום וזה דיון חשוב וכולם רוצים לומר את דברם.

מכלוף מיקי זוהר: ראשון הדוברים חבר הכנסת דב חנין.

דב חנין: תודה לך אדוני היושב ראש.

דב חנין: ברכות לדיון החשוב הזה וגם ברכות לאמירות שלך בפתיחת הדיון.

דב חנין: צדק חלוקתי, גבירותיי ורבותיי, זה רעיון מאוד פשוט, זה לקחת יותר מהעשירים ולתת יותר לעניים.

דב חנין: זה מה שאנחנו צריכים לעשות.

דב חנין: אנחנו מדברים היום על שאלת הקצבאות ושני סוגי הקצבאות העיקריים שאנחנו מדברים עליהם, כמו שאמרת אדוני היושב ראש, מדובר באנשים שלא יכולים לעבוד, בין אם בגלל שהם נכים או בין אם הם מאוד מבוגרים, הן קצבאות שהיום, במצב של מדינת ישראל, לא מאפשרות קיום בכבוד, לא מאפשרות קיום בכבוד.

דב חנין: 2,400 קצבת נכות זה אומר לנכה, אתה לא יכול לחיות בכבוד.

דב חנין: הכנסת קבעה שכר מינימום של 5,000 שקל, קבענו שכר מינימום של 5,000 שקל כי הבנו ש-5,000 שקל הם מה שצריך בן אדם כדי לחיות בכבוד אם הוא עובד ואם הוא לא עובד.

דב חנין: אם הוא נכה הוא לא צריך פחות, הוא בוודאי לא יכול להסתפק בחצי מזה, הוא צריך אולי יותר, אבל בטח לא פחות.

דב חנין: כשאנחנו מדברים על קצבת הזִקנה אנחנו מדברים אפילו על פחות מחצי, אנחנו מדברים על קצבת זקנה בסיסית של 1,500 שקל.

דב חנין: 1,500 שקל קצבת זִקנה בסיסית הוא סכום שהוא מגוחך ואינו מחובר לשום דבר בעולם המציאות.

דב חנין: את הדברים האלה צריך לשנות בצורה מאוד מאוד דרמטית.

דב חנין: אנחנו צריכים לחתור, אדוני היושב ראש, זו דעתי, למצב שבו הקצאות הבסיסיות, גם קצבה הזקנה וגם קצבה הנכות מתקרבות לסכום של 5,000 שקל.

דב חנין: זה הסכום הבסיסי שנדרש לקיום בכבוד במדינת ישראל.

דב חנין: איך עושים את זה?

דב חנין: אחד הרעיונות שעלו לאחרונה הוא יוזמה של התארגנויות חברתיות, יוזמה של מינימום 5,000, שאומרת שכל אדם קשיש במדינת ישראל מסתכלים על ההכנסות שלו מכל המקורות ואם ההכנסות שלו לא מגיעות לרמה של 5,000 שקל אחריות המדינה להשלים לו ל-5,000 שקל.

דב חנין: אני חושב שזה רעיון טוב, אני חושב שזה רעיון ישים, אני חושב שזה לא עולה הרבה כסף, אני חושב שזה רעיון שצריך לבצע אותו.

דב חנין: בנושא של קצבאות הנכות, ההצעה שעומדת על השולחן אצלנו בכנסת ואני הייתי מאוד מקווה שהיא תגיע להצבעה, היא הצעת חוק מאתנו שרבים מאתנו כאן, חברי הכנסת, חתומים עליה, שמדברת על הכפלת קצבת הנכות.

דב חנין: נכה אינו חצי בן אדם, נכה זכאי לקצבת נכות שתוכל אפשר לו להגיע למצב יותר שוויוני בחברה.

דב חנין: יגידו לנו כמובן שזה עולה הרבה כסף.

דב חנין: זה עולה כסף, בוודאי, זה עולה כסף, אבל את הכסף הזה יש, ואני אומר את הדברים שאמרתי גם בהזדמנויות אחרות.

דב חנין: בתקציב הזה, למשל, הממשלה מחליטה לקצץ את מס החברות מ-24% ל-22%.

דב חנין: משמעות הדברים היא 4.5 מיליארד שקלים שהמדינה נותנת אותם במתנה לעשירים.

דב חנין: אני מציע לא לתת את המתנה הזו לעשירים.

דב חנין: אני גם רוצה להזכיר, אדוני היושב ראש, שכשבנימין נתניהו נבחר להיות שר האוצר בשנת 2003, מס החברות לא עמד על 24% כמו היום, הוא עמד על 35%.

דב חנין: חברות בישראל ידעו להתפרנס גם אז מצוין, אז אפשר, במקום להוריד את מס החברות להעלות את מס החברות, לגרום לעשירים לשלם יותר ואת הכסף לתת למי שצריך, למשל, נכים, למשל, זקנים, כדי שנהיה חברה שיש בה יותר צדק חלוקתי.

דב חנין: תודה רבה.

מכלוף מיקי זוהר: אני חייב לומר שני דברים על דבריך ואמרתי את זה גם אתמול.

מכלוף מיקי זוהר: ראשית, בנוגע להעלאת הסכום לשכר מינימום, אני רוצה להזכיר שמי שמתפרנס במדינת ישראל משכר מינימום אינו זכאי לשום הנחות.

מכלוף מיקי זוהר: הוא לא זכאי לסיוע בשכר דירה, הוא לא זכאי להנחות בארנונה, הוא אינו זכאי להכנסות כאלו ואחרות ולכן, אם אנחנו מעלים את ההכנסה של אותו נכה או של אותו קשיש לאזור ה-3,000 ומשהו שקל ומצד שני הוא גם מקבל סיוע בשכר דירה שזה באזור ה-1,500 שקל או 1,300 שקל, הטבות בארנונה והנחות בחשמל ובמים וכו' - - -

דב חנין: אתמול ראינו שרוב האנשים האלה לא זכאים גם לסיוע בשכר דירה.

מכלוף מיקי זוהר: קודם כל רובם הגדול זכאי, רק צריך כנראה לבחון איזה סוג של הכנסות.

מכלוף מיקי זוהר: אם יש למישהו הכנסות נוספות זה משהו אחר אבל אם יש לו הכנסה יחידה והוא זכאי, אז זה גם לדיור ציבורי ולכן, אם אנחנו לוקחים - - -

דב חנין: לפי הקריטריונים הקיימים רוב הנכים לא זכאים.

דב חנין: זה אחד הדברים הטרגיים.

קסניה סבטלובה: הקשישים מקבלים קצבה זעומה של סיוע.

מכלוף מיקי זוהר: זה לא בדיוק נכון, אבל אני רוצה לומר שביחד, מכלול הדברים, אם נצליח להעלות כמובן לאזור ה-3,000 ומשהו שקל זה כן יכול להביא למצב של חיים בכבוד.

מכלוף מיקי זוהר: זה אחת.

מכלוף מיקי זוהר: שתיים בנושא הפחתה בהכנסות, אותה הטבה של מס החברות שדיברת עליה, אני רוצה להסביר לציבור, אי הפחתה בהכנסות אינה בהכרח מאפשרת העלאה בהוצאות.

דב חנין: לא, אבל זה קיצוץ מס.

מכלוף מיקי זוהר: קיצוץ בהכנסות.

מכלוף מיקי זוהר: אם היינו מוותרים על הקיצוץ הזה זה לא אומר שיכולנו להגדיל את ההוצאות.

דב חנין: למה?

דב חנין: יש לנו יותר - - -

מכלוף מיקי זוהר: אני מרכז הקואליציה בוועדה ואני מבין על מה אני מדבר, מבחינה פיסקלית, לאור הגירעון שיש למדינת ישראל, אם אתה משאיר את ההכנסה כפי שהיא ולא גורע ממנה, אתה לא יכול בהכרח להעלות את ההוצאות בגלל הגירעון.

דב חנין: אנחנו מוותרים על 4.5 מיליארד שקל.

מכלוף מיקי זוהר: רגע, יש משהו אחר.

מכלוף מיקי זוהר: ההצעה שלי - - -

איתן ברושי: אנחנו בוועדה או בדו-שיח?

מכלוף מיקי זוהר: רק הסבר.

מכלוף מיקי זוהר: ההצעה שלי לגבי קיצוץ פלאט היא דבר שהוא באמת מאפשר את זה מבחינה פיסקלית.

מכלוף מיקי זוהר: מעבר לזה אנחנו צריכים לזכור שהפחתה במס החברות לא בהכרח מקטינה את ההכנסות אלא היא גם מעלה את ההכנסות, כי החברות שאינן רוצות לסחור בארץ כן באות לסחור בארץ ורוצות לעשות את הפעילות העסקית שלהן בארץ בגלל ההפחתה במס ואז האוצר של המדינה דווקא גדל ולא קטן.

מכלוף מיקי זוהר: הנתון הזה, אני חייב לומר, הוא לא בדיוק מדויק, אבל בסדר, אמרנו, כל אחד אומר את דברו.

מכלוף מיקי זוהר: חבר הכנסת איתן ברושי, בבקשה.

איתן ברושי: אדוני היושב ראש, חברי הכנסת, בוקר טוב.

איתן ברושי: אני חושב שהשאלה הראשונה היא איך בולמים את הגידול של האוכלוסייה הענייה בישראל?

איתן ברושי: הדבר הראשון שצריך לעשות זה לעצור במקום ולא לתת לזה להמשיך לגדול.

איתן ברושי: כפי שאתה אומר, אדוני היושב ראש, התופעה מדאיגה ובעיקר גם מתרחבת.

איתן ברושי: אחרי שצריך לעצור קודם כל, הדבר השני הוא איך אפשר להקטין.

איתן ברושי: זה מורכב משני חלקים.

איתן ברושי: אחת, האם יש יכולת להקטין את ההוצאות ולהגדיל את ההכנסות.

איתן ברושי: כשאנחנו עסקנו יחד, אדוני היושב ראש וחברים נוספים, בנושא הטבות המס, ראינו חשיבות בהטבות המס באזורים מסוימים, בערים מסוימות, כדי להקל על יכולת הקיום במקומות רחוקים, בוודאי בפריפריה ולאורך הגבולות.

איתן ברושי: אני חושב שהיכולת מורכבת משני דברים.

איתן ברושי: אחת, האם יוצרים מקומות פרנסה והכנסה שמאפשרים פרנסה בכבוד למי שיכול ורוצה להתפרנס, ואני מדבר על האוכלוסייה הרגילה.

איתן ברושי: התשובה היא שפחות מדי, מעט מדי ולאט מדי יוצרים את המציאות שתאפשר את הקיום.

איתן ברושי: לכן הבעיה היא לא התוספת, ודאי שצריך להגדיל את הקצבאות, אבל צריך ליצור מקומות עבודה שיאפשרו, במקומות שיש בהם עוני, להתפרנס מעבודה ולא מקצבאות.

מכלוף מיקי זוהר: אנחנו מדברים רק על אנשים שאין להם אפשרות לעבוד.

איתן ברושי: אני למדתי שפה אפשר להגיד מה שרוצים.

איתן ברושי: אני קודם אני רוצה להגיד על העוני ועל היכולת להתפרנס, זו שאלה גם של סדרי עדיפויות של הממשלה.

איתן ברושי: בסופו של דבר, כשהלכנו להטבות, כשהלכנו להקלות, וזה אני חוזר לירידה.

איתן ברושי: את מחיר המים הממשלה קובעת, את מחיר החשמל הממשלה קובעת, את מחיר הדלק וחימום או נסיעות הממשלה קובעת, וככל שאתה יותר רחוק אתה מושפע יותר.

איתן ברושי: לכן צריך לטפל בשני המרכיבים, גם במרכיב ההכנסות, כולל מה שאתה הזכרת בראשית דבריך ואני תומך, אבל גם לא פחות במרכיב ההוצאות.

איתן ברושי: בסופו של דבר, אם עוסקים בעוני ובאוכלוסייה שאיננה מתפרנסת בכבוד, זה סעיף גדול ורחב שאני לא בטוח, כפי שאתה אמרת, שתקציב המדינה נותן לו תשובה.

איתן ברושי: לכן כדאי לנסות להשפיע על התקציב הקרוב, כולל בהסתייגויות משותפות של הקואליציה והאופוזיציה.

מכלוף מיקי זוהר: תודה.

מכלוף מיקי זוהר: אני רוצה לומר לאדוני שעברתי על התקציב טרם הוא יובא להצבעה ואני חייב לומר, לשבחו של שר האוצר, שזה אחד התקציבים החברתיים ביותר שהונחו בכנסת ישראל בעשרות השנים האחרונות.

מכלוף מיקי זוהר: זה תקציב מאוד חברתי, זה תקציב שמיטיב מאוד עם האוכלוסיות החלשות במדינה, פחות עם האוכלוסיות החזקות.

מכלוף מיקי זוהר: אני יכול לספר לך על פעולות מיסוי שאני עכשיו צריך לאשר אותן בוועדת כספים, כמו אי מתן פטור לפיצויי פיטורין למרוויחים מעל 30,000 שקל ומעלה, שיכניס לאוצר המדינה 670 מיליון שקל.

מכלוף מיקי זוהר: זה בעצם לקחת מהחזקים ולהעביר לחלשים.

מכלוף מיקי זוהר: ויש עוד מגוון פעולות שאנחנו צריכים עכשיו להעביר בוועדת הכספים.

מכלוף מיקי זוהר: אתה באמת תמצא שם, חבר הכנסת ברושי, תקציב חברתי מאוד, אבל אני נדרשתי היום לסוגיה ואני באמת מקווה שחברי הכנסת יוכלו להתייחס אליה במלוא הכובד, איך אנחנו יכולים לעזור ל-400,000 איש במדינת ישראל לצאת מקו העוני ולעלות מעליו ולהתחיל לנשום, מה שנקרא, מדי חודש, שהם יוכלו לומר, אנחנו חיים פה במדינת ישראל בכבוד למרות שאין לנו את היכולת להתפרנס, כי זה המצב כרגע, אנחנו לא יכולים לשנות אותו.

מכלוף מיקי זוהר: לשם אני מכוון ואני גם מקווה שלשם נגיע.

מכלוף מיקי זוהר: חברת הכנסת קסניה סבטלובה, בבקשה.

קסניה סבטלובה: אני מודה לך, מיקי.

קסניה סבטלובה: אנחנו מתכנסים היום, ולא בפעם הראשונה, לדבר על מצב העניים במדינת ישראל.

קסניה סבטלובה: כמובן שחתמתי בזמנו על כל החוקים שדיברו על כך שחייבים להעלות את הקצבאות, גם את קצבת הנכות, שהיא עלבון, עלבון להיגיון האנושי, כמו שאמר חברי דב חנין, נכה הוא לא חצי בן אדם.

קסניה סבטלובה: גם העלאה של קצבאות זקנה, שגם הן מזעריות ביותר.

קסניה סבטלובה: ויחד עם זאת אני חייבת לציין שזה מלכוד 22, העלאת הקצבאות, כי כאשר אנחנו במציאות רואים שיש העלאה, אפילו קטנה ביותר, בקצבת הזקנה או בכספים שמיועדים לסיוע בשכר דירה, אז מיד גם המחירים של הדירות השכורות עולים באופן מפתיע.

קסניה סבטלובה: מיד, ברגע כשיש קצת העלאה, גם המחירים במשק עולים.

קסניה סבטלובה: מה שבעצם נוצר הוא מעגל סגור, מקבלים יותר כסף, קצת מהמדינה, עדיין לא מספיק, ממש לא קרוב למספיק, אבל גם מיד, במיוחד אני מדברת על קשישים שהם חסרי דיור ואני תיכף אגע בנקודה הזו, קשישים ונכים שאינם יכולים להגדיל את ההכנסות שלהם ותלויים באופן מוחלט במדינה, כאשר יש תוספת קטנה, ואני בדקתי את הנתונים האלה לעומק, מיקי, כאשר נותנים עוד כמה גרושים, עוד חמישים שקלים, עוד מאה שקלים סיוע בשכר הדירה אז מיד גם המחירים של שכר הדירה עולים.

קסניה סבטלובה: כך אנחנו מגיעים לדבר שמחבר את השכבות החלשות ביותר והם אלה שזקוקים ביותר, הקשישים והנכים שאינם יכולים להתפרנס.

קסניה סבטלובה: יחד עם הזוגות הצעירים, מה מחבר בין כל אלה, מה מחבר בין כל האנשים במדינת ישראל שמסתכלים על גובה שכר הדירה ועל האפשרות הקלושה ביותר לרכוש דירה אי פעם?

קסניה סבטלובה: זה שוק הדיור.

קסניה סבטלובה: אז אנחנו מדברים על כך שאם לזוג צעיר עוד יש איזושהי אפשרות, אם יעזרו לו, אם יעבוד יותר, אם ייקח יותר כסף, אם ישקיע יותר, אם ילמד יותר, תהיה לו אפשרות לשפר את המצב, אבל לאנשים האלה אין.

קסניה סבטלובה: אז יש פתרונות בעולם, לא צריך להמציא את הגלגל, כבר המציאו אותו מזמן, בתחום של הדיור הציבורי, אבל אנחנו יודעים שהתחום הזה מוזנח, מיקי, ואני רוצה להגיד לך שלצערי הרב, אני עברתי גם על הסעיפים האלה בתקציב, גם בעניין של דיור ציבור וגם של שיקום שכונות, פיזי וחברתי, הסכומים הם זעומים.

קסניה סבטלובה: לשיקום שכונות חברתי בכלל אין כסף, בכלל, כלום, אפס אחד עגול.

קסניה סבטלובה: בשיקום שכונות פיזי יש קנייה נוספת של דירות לדיור ציבורי, אז השנה קנו 90 ובשנה הבאה יקנו עוד 90, אבל על מה אנחנו מדברים?

קסניה סבטלובה: התור של הזכאים במשרד השיכון והבינוי עומד על כ-3,000 איש ובמשרד הקליטה יש עוד 27,000 איש, שכמעט כולם קשישים.

קסניה סבטלובה: זה לא זוגות צעירים במצוקה ולא אימהות חד הוריות.

קסניה סבטלובה: עוד לא דיברנו עליהן בכלל, אנחנו עכשיו נוגעים רק בקשישים ונכים אז אם אנחנו רוצים איכשהו לעזור להם ולהרים אותם מהמצב הזה, אנחנו חייבים לטפל בשוק הדיור.

קסניה סבטלובה: הסופרטנקר טרם הגיע, למרות שזה כבר שנתיים והשר הוא חברתי ואנחנו כולם מחזקים את ידיו ומקווים שהוא יצליח למרות חילוקי הדעות הפוליטיות בינינו, אבל נראה שהישועה לא מגיעה, לפחות לא בכיוון של הדיור הציבורי.

קסניה סבטלובה: אז אני הייתי רוצה לשמוע מהו המענה שאתם רוצים לתת בתחום של הדיור הציבורי.

קסניה סבטלובה: איך אנחנו עומדים לעזור לאותם אנשים שעומדים בתור 8 שנים ו-12 שנה.

קסניה סבטלובה: אני אתמול ראיתי כאלה בשדולת הדיור, שעומדים גם 25 שנה בתור לדיור ציבורי ועדיין זה רחוק מאוד בתור וכל הזמן הם גם נדחפים אחורה.

קסניה סבטלובה: אז אני אומרת שלא נתרכז אך ורק בקצבאות, זה נדבך חשוב, אבל בלי פתרון בשוק הדיור לא יהיה פתרון הולם לעוני במדינת ישראל, לצערי הרב.

מכלוף מיקי זוהר: תודה רבה.

מכלוף מיקי זוהר: חברת הכנסת חנין זועבי.

חנין זועבי: תודה רבה, אדוני.

חנין זועבי: אני חושבת שהדיכוטומיה הזאת שאנחנו עושים כאן בין עוני שהוא תוצאה אצל אלה שאינם יכולים לעבוד, לבין שאר האנשים שהם כן יכולים לעבוד ואז הם מחוץ למעגל העוני, זוהי דיכוטומיה לא נכונה.

חנין זועבי: אתה לא יכול לדבר על הבעיה של העניים בלי להגדיל את החוזק של הכלכלה הציבורית הכללית ואתה לא יכול להגדיל את ההכנסה הכלכלית של הרשות המקומית או של המדינה, בלי לפקח גם ולעקוב אחרי ההכנסה של אלה שכן יכולים לעבוד והם חלק מבעיית העוני.

חנין זועבי: בעיית העוני לא יכולה להסתכם ולהצטמצם באלה שלא יכולים לעבוד, ואני אתן לך דוגמה, או אנחנו צריכים למקד את אוכלוסיית היעד שהם בעיית העוני וזו האוכלוסייה הערבית.

חנין זועבי: כאשר אתה מחלק את החומרה של הבעיה ואתה מתמקד באוכלוסיות הכי חלשות, משם תבוא התפוקה הכי גדולה.

חנין זועבי: אתן לך כמה סטטיסטיקות שאתה לא יכול להתעלם מהן אם אתה רוצה לדבר על העוני, פשוט אתה לא תצליח, גם אם אתה מתעלם מהן.

חנין זועבי: הנשים הערביות.

חנין זועבי: הנשים הערביות שעובדות, האחוז שלהן מגיע עכשיו ל-40%, אבל מה?

חנין זועבי: 30% מן ה-40% שזה אחוז מאוד נמוך, 30% מהן עובדות במשרה מאוד חלקית, כאשר רוב ה-30%, אולי 80% אולי 90%, העבודה שלהן לא מצליחה להוציא אותן ממעגל העוני.

חנין זועבי: אז כן, יש עבודה שלא מוציאה ממעגל העוני וזה גם חלק מבעיית העוני.

חנין זועבי: אנחנו לא רוצים רק להתמקד בבעיית הקצבאות ולהגדיל את הקצבאות.

חנין זועבי: יש אנשים שלא רוצים קצבאות.

חנין זועבי: העוני יקר ואלה שעובדים ולא יוצאים ממעגל העוני, אתה מפסיד מולם פעמיים.

חנין זועבי: פעם כי אתה משלם להם קצבאות ופעם נוספת כשאתה מפסיד את הערך המוסף שהם היו יכולים לתרום לכלכלה האזרחית.

חנין זועבי: אתה מפסיד פעמיים מהעוני של אלה שיכולים לעבוד.

חנין זועבי: יש כותרת גדולה שאנחנו מפספסים פה שהיא העוני הנגרם לאלה שיכולים לעבוד ולא עובדים או עובדים במשרה חלקית, או בשכר מינימום שלא מוציא אותם מזה או אפילו מתחת לשכר מינימום.

חנין זועבי: כשיש בעיה ביישובים הערבים, כשיש נשים שעובדות מתחת לשכר המינימום בלי פיקוח, בלי פיקוח.

חנין זועבי: יש עבירה על החוק מטעם המעסיקים, זה יותר ביישובים הערבים, שהם לא משלמים לנשים שכר מינימום והם אפילו מוציאים תלושי שכר פיקטיביים ואין פיקוח.

חנין זועבי: תציב פיקוח שם, תציב פיקוח על התקציב שאנחנו מפסידים מיליונים, אני אומרת לך, מיליונים, על הכשרת נשים ערביות שאנחנו לא צריכים אותה.

חנין זועבי: לא צריכים את הכסף של הכשרה מקצועית כי התוצאה של ההכשרה הזאת אינה יותר הכנסה לשוק העבודה אלא היא יותר תסכול.

חנין זועבי: נשים ערביות, מאות נשים ערביות, נרשמות לקורסים האלה של הכשרה מקצועית, אבל הן בסופו של דבר לא מוצאות עבודה.

חנין זועבי: לכן הבעיה של העוני במגזר הערבי ובחברה הערבית הוא בעיה של מחסור במקומות עבודה, הוא לא רק בעיה של קצבאות.

חנין זועבי: אם אתה אומר שאנחנו 50% בחברה הערבית מתחת לקו העוני, כלומר, אנחנו אחראים על אולי יותר מ-60% או 70% מבעיית העוני.

חנין זועבי: הערבים, אחראים, כמובן במרכאות.

חנין זועבי: אני אסיים במשפט המסכם הזה.

חנין זועבי: כאשר אנחנו ניגשים לבעיה של העוני אנחנו צריכים לשים את האצבע שלנו על הבעיה של עבודת נשים ערביות.

חנין זועבי: הן רוצות לעבוד, אחוז גדול מהן מובטל.

חנין זועבי: רק לפי המחקר האחרון של הממ"מ, יש 100,000 נשים ערביות שמוכנות לעבוד ומוכשרות לעבוד, לא רק מוכנות מבחינה חברתית ונפשית ומתוסכלות בבית, אלא מבחינת ההכשרה המקצועית שלהן.

חנין זועבי: עכשיו אתה מפסיד 100,000 נשים ערביות, זאת אומרת שהכלכלה האזרחית מפסידה ואתה צריך לחזק אותן גם בשביל היכולת שלך להעלות את רמת הקצבאות שאתה משלם לעניים.

מכלוף מיקי זוהר: תודה, חברת הכנסת חנין זועבי.

מכלוף מיקי זוהר: אני חייב לומר שאני לא פוסל את מה שאמרת, הדיון הזה אינו פוסל את מה שאמרת.

מכלוף מיקי זוהר: מה שאמרת הוא דבר נכון, צריך לשלב את החברה הערבית בשוק העבודה, צריך לעזור להם להשתלב בשוק העבודה, צריכים לגרום לכך שהחברה הערבית תוכל לתרום לכלכלה הישראלית בצורה שווה כמו כל אזרח במדינת ישראל וזו גם אחת ממטרות הוועדה הזו.

מכלוף מיקי זוהר: היא גם תדון בזה בהמשך.

מכלוף מיקי זוהר: היום אנחנו מדברים על אנשים שלא יכולים לעבוד, למה?

מכלוף מיקי זוהר: כי, תאמיני או לא, גם בחברה הערבית יש אנשים שלא יכולים לעבוד, גם שם יש נכים וגם שם יש קשישים שלא יכולים לעבוד ולא יכולים להתפרנס בכבוד.

חנין זועבי: אבל כאשר אתה מעלה את ההכנסה של העיר נצרת, למשל, אז העיר נצרת יכולה לתת יותר שירותים חברתיים לאלה שלא יכולים לעבוד.

מכלוף מיקי זוהר: אני לא חולק על דברייך, וזה נדיר שאני לא חולק על דברייך, אבל היום אני לא חולק.

חנין זועבי: לא, בוועדה הזו אתה עושה את זה תמיד.

מכלוף מיקי זוהר: על דברייך דווקא לא, לא חלקתי.

חנין זועבי: כן.

בצלאל סמוטריץ': הרסה לך את הפריימריז עכשיו.

מכלוף מיקי זוהר: לא, אני לא חולק על דברייך במקרה הזה, אבל אני אומר שעדיין הרעיון שלנו היום הוא לדבר על אנשים שלא מסוגלים, כי אלה האנשים שאין להם את האפשרות.

מכלוף מיקי זוהר: מנגד, אני מסכים איתך, אנחנו צריכים לפעול שכל מי שיש לו את היכולת לעבוד, לאפשר לו לעבוד, אין בכלל שאלה.

מכלוף מיקי זוהר: גם על זה אנחנו נדון בהמשך.

מכלוף מיקי זוהר: חבר הכנסת בצלאל סמוטריץ', ללא תגובה לחברת הכנסת חנין זועבי, בבקשה.

בצלאל סמוטריץ': אדוני היושב ראש, תודה רבה, קודם כל על הדיון כמובן, שהוא חשוב, כדרכם של הדיונים שאתה עושה פה.

בצלאל סמוטריץ': אני חושב שהמפתח, מיקי, ליכולת לטפל במי שבאמת לא יכול הוא להיות מסוגל באומץ ובאבחת סכין לחתוך בין מי שיכול לבין מי שלא יכול.

בצלאל סמוטריץ': אני רואה את נייר העמדה שחילקו לנו כאן, של "לתת", גוף שעושה דברים חשובים, אבל אין שום מדינה בעולם שמסוגלת להתמודד עם 30% אנשים שצריך לקחת על הכתפיים של המדינה.

בצלאל סמוטריץ': זה פשוט לא עובד.

בצלאל סמוטריץ': אין שום משק, אין שום כלכלה שמסוגלת לסחוב על עצמה 30% ולכן חייבים לייצר את אותה הבחנה כואבת ולא פופולרית, אגב.

בצלאל סמוטריץ': היום הפופולריות היא דווקא לנפח את הנתונים, אני לא רוצה להיכנס לזה עכשיו, יש לדעתי גורמים שיש להם אינטרס לנפח את הנתונים האלה, כי אז האופוזיציה צריכה להסביר למה צריך להחליף את הממשלה, כי "הכול כאן רע" ו"הכול כאן עני", אבל צריך לעשות את ההבחנה המאוד ברורה בין חולים ונכים וקשישים, שכלפיהם המדינה מחויבת לחיים בכבוד, ואנחנו רחוקים, לצערי הרב, מלעמוד באחריות הזאת שלנו כלפיהם, הקצבאות שלהם צריכות להיות הרבה יותר משכר המינימום כי הם צריכים להיות מסוגלים לחיות בכבוד, והחרפה הזו שאנחנו כולנו אחראים לה היום, שנכים מקבלים קצבה של 2,300 שקל בחודש, זו פשוט בושה וחרפה.

בצלאל סמוטריץ': הם צריכים לבחור בין הבית לתרופה לאוכל, אבל כדי שכמדינה נוכל לקחת את אותו פלח אוכלוסייה, שבאמת צריך, שלא יודע לעזור לעצמו, שהוא לא עני מבחירה, ואני יודע שהמושג עני מבחירה הוא מושג רחב מאוד, כי זו שאלה של שוויון הזדמנויות בהתחלה ואיפה הוא גדל ומנטליות וכו' ועדיין, אי אפשר שלא לעשות את ההבחנה הזאת בין מי שטכנית פשוט לא מסוגל, שכמו שאמרתי, אותו אנחנו חייבים לקחת על הכתפיים בצורה הכי מכובדת וראויה ולאפשר לו לחיות בכבוד, לבין מי שיכול וחייב - - -

חנין זועבי: ולא מוצא עבודה.

בצלאל סמוטריץ': כדי שנוכל לעשות את ההבחנה הזו אנחנו צריכים כחברה לעשות שני דברים.

בצלאל סמוטריץ': האחד הוא באמת להשקיע המון המון המון בתעסוקה, ואמרו כבר כולם, אין מה להוסיף, כל שקל שנשקיע כאן בסוף יחזיר למשק, הוא יוציא הרבה מאוד אנשים ממעגל העוני אבל הוא גם יחזיר למשק.

בצלאל סמוטריץ': כל שקל שתשקיע יחזיר 5 שקלים אחר כך למשק ומה שזה יעשה לכלכלה שלנו.

בצלאל סמוטריץ': אז תעסוקה זה מקורות התעסוקה וזה הכשרה לתעסוקה - - -

מכלוף מיקי זוהר: אחמד, אתה צריך להגיד שיש פה רגע היסטורי.

מכלוף מיקי זוהר: פה יש הסכמה בין חברת הכנסת חנין זועבי לחבר הכנסת בצלאל סמוטריץ'.

בצלאל סמוטריץ': אתה מוכן לא להרוס גם לי את הפריימריז?

בצלאל סמוטריץ': מילא, הרסת לעצמך.

מכלוף מיקי זוהר: רגע היסטורי.

חנין זועבי: אני אהרוס לכולכם, את זה אני רוצה.

מכלוף מיקי זוהר: דרך אגב, את לא יודעת כמה את בונה.

מכלוף מיקי זוהר: כל פעם שרבים אתך עולים בפריימריז.

חנין זועבי: כן.

חנין זועבי: אני יודעת.

חנין זועבי: לכן אתם הורסים לעצמכם - - -

בצלאל סמוטריץ': מיקי, מעכשיו, כדי להרוס לך את הפריימריז היא תתמוך בחיילי צה"ל.

חנין זועבי: לא עד כדי כך.

בצלאל סמוטריץ': בקיצור, להשקיע הרבה מאוד בתעסוקה ובהכשרה, אבל זה צריך להיות מקל וגזר.

בצלאל סמוטריץ': צריך לייצר את הגזרים ואת ההכשרה אבל צריך לייצר גם את המקל ולהגיד, חברים, מי שלא יעזור לעצמו וייקח את החכות שהמדינה נותנת לו פשוט לא יקבל, כדי שנוכל לתת למי שכן.

בצלאל סמוטריץ': אני רוצה להגיד עוד אמירה אחרונה, אולי לא כל כך פופולרית.

בצלאל סמוטריץ': אחת הבעיות ביוקר המחיה וממילא גם, הרי בסוף גם העוני הוא יחסי והיכולת לחיות חיים בכבוד זה אל מול מה שמקובל בסביבה והשיטות שאנחנו סוכמים בהן היום הן בהחלט שיטות יחסיות ואחת הבעיות שלנו היא שהמדיניות הכלכלית שלנו, כמו ברוב המדינות המתוקנות בעולם, בנויה על צריכה.

בצלאל סמוטריץ': צריכה שווה צמיחה.

בצלאל סמוטריץ': משק שרוצה להגיע לצמיחה חייב לעודד צריכה והמשמעות היא שאנחנו כל הזמן באיזה מן מרדף כזה של רמת החיים שכביכול חייבת כל הזמן לעלות, אנחנו צריכים לצרוך יותר ואז אי אפשר לצרוך יותר או שחלקים מסוימים בחברה לא יכולים לצרוך יותר ואז הם מוצאים את עצמם מתחת לקו העוני.

בצלאל סמוטריץ': אז יש פה אתגר מאוד גדול ולא עושים את זה עכשיו פה במסגרת הדיונים בוועדה, אבל איך מייצרים מודל כלכלי אחר שלא יהיה בנוי רק על עידוד צריכה כל הזמן ואז כולנו, כאזרחים, נמצאים כל היום במרדף.

בצלאל סמוטריץ': אני חושב שכל אחד צריך להסתכל היום בבית שלו, יש לו המון המון דברים שהוא פשוט לא צריך.

בצלאל סמוטריץ': אנחנו כל היום קונים עוד בגדים ועוד דברים כי אחרת לא תהיה צמיחה, לא יהיו הכנסות ממסים ואז למדינה לא יהיה כסף.

בצלאל סמוטריץ': צריך לייצר כאן מודל אחר, אבל יש כאן גם הרבה מאוד עבודה חינוכית.

בצלאל סמוטריץ': איזהו עשיר?

בצלאל סמוטריץ': השמח בחלקו, לדעת להסתפק במועט במובן הזה של מה שצריך.

בצלאל סמוטריץ': זאת עבודה חינוכית חברתית וזה בוודאי גם יעזור לנו לצמצם את ממדי העוני מכיוון שכולנו נסתפק בפחות.

בצלאל סמוטריץ': אלה הם דבריי.

מכלוף מיקי זוהר: תודה.

מכלוף מיקי זוהר: תודה רבה.

חנין זועבי: אני צריכה להתעקש על משפט אחד.

חנין זועבי: מה שאנחנו אומרים, שאלה העניים, הם לא עניים.

חנין זועבי: המדיניות של מחסור במקומות עבודה עושה אותם עניים.

חנין זועבי: אתה יכול להוציא מאלה שליש על ידי הגדלת שוק התעסוקה.

מכלוף מיקי זוהר: ה-400,000 שאני מדבר עליהם היום הם 400,000 שלא יכולים לעבוד.

מכלוף מיקי זוהר: לא אלה שכן יכולים אלא אלה שאינם מסוגלים, או כי הם נכים באחוז גבוה, ואני מדבר על מעל 75% נכות, או כי הם קשישים, התבגרו.

בצלאל סמוטריץ': אני רוצה עוד ממש חצי משפט לחתום את דבריי.

בצלאל סמוטריץ': אמרתי בהתחלה, וזה בעיניי לב העניין, נדמה לי שאתה מסכים איתי שבסוף, היכולת לעזור ל-400,000 האלה זה לדעת לעשות את ההבחנה.

בצלאל סמוטריץ': למערכת הפוליטית היום מאוד קשה לעשות את ההבחנה כי זה לא פופולרי, כי יצעקו עליך הרבה מאוד, אתה עכשיו תתחיל לחתוך בקצבאות, תתחיל לחתוך בכל מיני דברים למי שאנחנו טוענים שיכול לעזור לעצמו, אז תקום מלחמת עולם - - -

מכלוף מיקי זוהר: לא, אני אמרתי בתחילת דבריי, לא היית פה, הצעתי קיצוץ פלאט של חצי אחוז מכל משרדי הממשלה.

מכלוף מיקי זוהר: תאמין לי, אתה יודע בוועדת הכספים כמה כסף עודף יש להם וזה לא יזיז להם, אותו חצי אחוז, אבל לאנשים האלה, שמרוויחים 2,400, עוד 35% מהרווח - - -

בצלאל סמוטריץ': אני לא רוצה 800, אני רוצה לתת להם 5,500, שכר מינימום.

מכלוף מיקי זוהר: זה משהו שגם אני לא יודע להגיע.

בצלאל סמוטריץ': לא, זה דבר שהוא אפשרי.

מכלוף מיקי זוהר: בוא נתחיל ממשהו ריאלי.

מכלוף מיקי זוהר: נעשה צעד.

בצלאל סמוטריץ': אני אסביר לך למה זה ריאלי.

מכלוף מיקי זוהר: לא, אבל אני רוצה שתדע עוד דבר.

מכלוף מיקי זוהר: גם אלה שזוכים לקצבאות האלו, הם מקבלים עוד סיוע מהמדינה, כמו סיוע בשכר דירה, פטור מתשלום ארנונה, פטור מתשלום חשמל.

בצלאל סמוטריץ': יש להם את השר"מ למי שצריך - - -

מכלוף מיקי זוהר: אז עדיין, אני חושב, בגלל שהם מתחת לקו העוני בהכנסה הבסיסית שלהם, כי קו העוני עומד על 3,077 שקל וההכנסות שלהן הן 2,400, אם נעלה ב-700 ,800 שקל הם יעלו מעל קו העוני, בהכנסה הבסיסית ובכסף למחיה, זה שינוי מהותי בחיים שלהם.

בצלאל סמוטריץ': השאלה אם בסוף, אתה יודע, לעלות מעל קו העוני או פחות זה סטטיסטיקות שאחר כך לאוצר נורא נוח להגיד, 'איזה יופי, הצלחנו'.

בצלאל סמוטריץ': אני בסוף מודד את זה בשאלה האם הבן אדם הזה חי בכבוד, האם יש לו כסף גם לדיור, גם לביגוד, גם לבריאות, גם לאוכל כמו בן אדם, גם מתנות לילדים.

בצלאל סמוטריץ': ככה אני בודק את זה.

מכלוף מיקי זוהר: חבר הכנסת סמוטריץ', אני אומר שייתכן מאוד שכן.

מכלוף מיקי זוהר: ב-3,200 שקל, עם שאר ההוצאות שמשולמות באמצעות סיוע מהמדינה, זה משהו שהוא ריאלי.

בצלאל סמוטריץ': אני מאוד מתקשה לראות את זה.

בצלאל סמוטריץ': בסוף בן אדם, גם אם יש לו רק שלושה ילדים, אני מתקשה לראות שהוא חי - - -

מכלוף מיקי זוהר: לא, בדרך כלל עם ילדים יש להם עוד הכנסה.

בצלאל סמוטריץ': מה זה עוד הכנסה?

מכלוף מיקי זוהר: כל ילד נוסף הוא מקבל עוד הכנסה.

בצלאל סמוטריץ': עוד 250 שקל?

מכלוף מיקי זוהר: לא, לא, הרבה יותר, הרבה יותר.

מכלוף מיקי זוהר: הקצבה עולה בצורה משמעותית.

בצלאל סמוטריץ': תן לי רק משהו להשלים, ברשותך.

מכלוף מיקי זוהר: העברנו את המסמך של הממ"מ.

בצלאל סמוטריץ': אני אומר שיכול להיות, אתה יודע מה?

בצלאל סמוטריץ': אני חושב שצריך להיות מוסכם שגם אם נלך על המהלך הזה שאתה מדבר עליו, נעשה קיצוץ רוחבי של חצי אחוז ונוסיף 800 שקל, זה מקסימום מדרגה ראשונה מתוך שאיפות הרבה יותר גבוהות.

מכלוף מיקי זוהר: בהחלט.

מכלוף מיקי זוהר: זו התחלה.

בצלאל סמוטריץ': כדי להצליח לממש את השאיפות הגדולות, אני איתך בצעד הראשון, אני מסכים, שלא נפריח עכשיו חלומות גדולים באוויר של נעשה מהם כלום, צעד ראשון נעשה.

בצלאל סמוטריץ': אבל כדי להגיע ליותר מזה, נהיה חייבים לעשות את אותו חיתוך בין אותם אלה שבאמת לא יכולים, ואז אנחנו מחויבים כלפיהם, לבין אלה שיכולים.

בצלאל סמוטריץ': האוצר תמיד אומר לך, קודם תחתוך, שומע, מיקי?

בצלאל סמוטריץ': קודם תחתוך ואז תפנה לי כסף ואחרי שתפנה לי כסף אז יהיה לי כסף לתת למי שבאמת רוצים.

בצלאל סמוטריץ': זה נורא נורא קשה פה.

בצלאל סמוטריץ': יכול להיות שאנחנו צריכים לעשות את זה הפוך.

בצלאל סמוטריץ': יש נניח את הצעת החוק שכולנו חתמנו עליה, שמעלה קצבאות לנכים לשכר מינימום, יכול להיות שאנחנו צריכים להעביר חוק כזה, צריכים ללכת מכאן ואז להכריח את האוצר לייצר את אותו חיתוך.

בצלאל סמוטריץ': להכריח את עצמנו, אחרי שכבר כאילו אין ברירה, התחייבנו לכסף, עכשיו צריך להביא את המקורות, זה - - - למרות זה כאילו לא פופולרי נצטרך למצוא את - - -

מכלוף מיקי זוהר: בסדר, אנחנו נביא, בעזרת ה', את הבשורה.

מכלוף מיקי זוהר: חבר הכנסת טלב אבו עראר, בבקשה.

טלב אבו עראר: אני מודה לך, מכובדי היושב ראש, על קיום דיון בנושא חשוב לכולנו.

טלב אבו עראר: שיעור העוני, ברור לכולם שבחברה הערבית הוא הגבוה ביותר במדינה, אם לא בעולם הדמוקרטי בכלל, 54% לעומת 15% במגזר היהודי.

טלב אבו עראר: יש לי ראייה, יש לי, בוא נגיד דרך חשיבה לפיה הסיבה העיקרית לעוני, לפחות במגזר הערבי, היא האפליה.

טלב אבו עראר: מה זאת אומרת אפליה?

טלב אבו עראר: תראו לי איפה יש יישוב יהודי שמונה 10,000 בני אדם בלי אזור תעשייה.

טלב אבו עראר: יש דוגמאות כאלה הרבה במגזר הערבי בנגב, שאין אזורי תעשייה.

טלב אבו עראר: בכסייפה, בלקייה, בהרבה יישובים שם יש יותר מ-10,000 אנשים ביישוב אחד.

טלב אבו עראר: העוני הזה, שכולם יודעים שהוא נשק שמאיים על כולנו, במיוחד גורם לאנשים לחיות חיים קשים מאוד.

טלב אבו עראר: הפערים הם בגדול בתחום התעסוקה בין ערבים ויהודים, ממש עמוקים ונראים לכולנו, מקומות עבודה.

טלב אבו עראר: המדינה, כמה שהיו ישיבות, דיונים ודוחות על העוני לא השתנה כלום, לא השתפר כלום.

טלב אבו עראר: כולם יודעים על העוני.

טלב אבו עראר: במקום להתרכז בהגדלה של תעסוקה וחינוך, להשקיע יותר, אני לא יודע, לא הבנתי מה התכוון סמוטריץ' כשאמר 30% שהמדינה נושאת על כתפיה, שהם לא רוצים לעבוד, יש 90,000, אם לא 100,000 בני אדם שמבקשים, מחפשים עבודה בנגב ולא מוצאים עבודה, אין להם עבודה.

מכלוף מיקי זוהר: קודם כל, אני חייב להגיד לך, חבר הכנסת טלב אבו ערר, אני מבין על מה אתה מדבר, אני מכיר את החברה הערבית היטב ואף אחד לא יכול לחלוק על זה שהחברה הערבית היא חברה חרוצה, שאוהבת לעבוד ואם יתאפשר לה לעבוד היא גם תלך לעבוד.

מכלוף מיקי זוהר: אני בכלל לא חולק על העניין הזה.

מכלוף מיקי זוהר: אני מסכים איתך שצריך לאפשר להם מקומות עבודה, אבל אני רוצה לומר גם עוד דבר.

מכלוף מיקי זוהר: בסוף, יש הרבה קושי במאבקים בין החברה היהודית והחברה הערבית במדינת ישראל, שמעכירים לפעמים את האווירה, שגם פוגעים בשטף היומיומי.

מכלוף מיקי זוהר: המאבקים הקטנים, שלפעמים הם באמת מיותרים, כשחווים פה איזשהו אירוע טרור מגורם מסוים מחוץ לעולם ופתאום אין אחדות בעם.

מכלוף מיקי זוהר: היהודים אומרים, למה תקפו אותנו והחברה הערבית לפעמים מצדיקה את התקיפה הזאת, אלה דברים שיכולים לפעמים לייצר פערים כל כך גדולים שאחר כך כדי לגשר עליהם נגרם נזק.

מכלוף מיקי זוהר: נגרם נזק לחברה הערבית גם ביומיום שלה, גם באפשרות שלה להשתלב בעבודה.

מכלוף מיקי זוהר: לכן מה אני בא ואומר?

מכלוף מיקי זוהר: ואני תמיד אומר, החברה הערבית חייבת לקבל שוויון הזדמנויות וחובה גם שתהיה להם העדפה מתקנת, כי הם חייבים להשתלב ולשגשג כלכלית, כי זו אבן דרך להצלחתה של מדינת ישראל, אבל מנגד, באותה נשימה, צריך לייצר בחברה העברית מנגנון של הכרה בעניין היהודי, של חיבור למערכת הזאת, גם כשהיא ככה.

טלב אבו עראר: אנחנו מכירים במדינה.

מכלוף מיקי זוהר: אני שמח בכך.

מכלוף מיקי זוהר: כך נוכל להביא למצב שהחברה הערבית תוכל לשגשג פה.

מכלוף מיקי זוהר: זו מטרת העל של כולנו ולכן אני אומר, אתה צודק, החברה הערבית היא חברה חרוצה שרוצה לצאת לעבודה ואנחנו כמדינה צריכים לאפשר לה - - -

טלב אבו עראר: המדינה לא מאפשרת.

מכלוף מיקי זוהר: - - - אבל זה חייב לבוא משני הצדדים, לא רק צד אחד, שני הצדדים צריכים לשתף פעולה.

טלב אבו עראר: מה מונע מהמדינה להקים שם מקומות עבודה?

טלב אבו עראר: לפתח אזור תעשייה?

מכלוף מיקי זוהר: מסכים.

מכלוף מיקי זוהר: זה לא משהו שהוא בשמים בכלל.

טלב אבו עראר: מרוב הגזענות וההסתה נגדנו, אפילו אתה, איש הנגב, גר בנגב, נכון?

טלב אבו עראר: באה חברה כמו חברת קניוני עזריאלי, שהם מחליטים שלא להעסיק ערבים בקניון הנגב.

טלב אבו עראר: משום מה, לא מאבטחים וגם לא עובדי ניקיון.

טלב אבו עראר: על מה?

טלב אבו עראר: על זה שנפרצה או נגנבה חנות שם של - - - ואז אפילו השומר, אפילו המאבטח הזה, איש הביטחון שהיה שם, בדואי, שהתריע, שלושה ארבעה ימים לפני הפריצה, שיש דלת פרוצה שם, לשים שם שומר, ככה הוא ביקש, ואז נותנים לו צל"ש, נותנים לו שי, 'יאללה, אתה מפוטר'.

טלב אבו עראר: על מה?

טלב אבו עראר: מי מטפל בזה?

מכלוף מיקי זוהר: טוב, תודה רבה, חבר הכנסת טלב אבו עראר.

מכלוף מיקי זוהר: חבר הכנסת אחמד טיבי, בבקשה.

אחמד טיבי: תודה רבה, אדוני.

אחמד טיבי: אל"ף, כמו שאר חבריי אני מברך על עצם הדיון.

אחמד טיבי: הוועדה הזאת, שאני התכוונתי להיות - - -

מכלוף מיקי זוהר: חבר רשמי בה.

אחמד טיבי: חבר מן המניין בה, נוגעת בנושאים ש - - -

מכלוף מיקי זוהר: אגב, אני חייב לציין שיש מאבקים להיכנס לוועדה.

אחמד טיבי: מאבקים?

מכלוף מיקי זוהר: חלילה.

מכלוף מיקי זוהר: מאבקים פוליטיים.

אחמד טיבי: היא נוגעת בנושאים שהם חשובים לכלל הציבור וכלל האזרחים, בעיקר בכל מה שקשור לצדק או אי צדק חלוקתי וחברתי.

אחמד טיבי: עוני, אמר גנדי, הוא הסוג הגרוע ביותר של אלימות.

מכלוף מיקי זוהר: גנדי?

אחמד טיבי: כן, וזו אלימות שנכפית על ידי הממסד על חלק מהאזרחים.

אחמד טיבי: תראה, עוני זה לא דבר מחפיר אף פעם, אלא רק הוא תוצאה של שרירות לב השלטון, שיכול ולא עושה.

אחמד טיבי: למה אני אומר שהוא יכול?

אחמד טיבי: כי אנחנו רואים את תקציב המדינה, כסף יש, איך הוא מחולק.

אחמד טיבי: שֵם הוועדה הזאת הוא צדק חלוקתי, האם יש צדק חלוקתי?

אחמד טיבי: לא.

אחמד טיבי: התוצאה נראית בשטח.

אחמד טיבי: היא נראית בשטח - - -

מכלוף מיקי זוהר: ייאמר לזכותה של הוועדה שהיא פועלת רק כמה חודשים בודדים.

אחמד טיבי: נכון אבל היא שמה זרקור בנקודות הנכונות.

אחמד טיבי: כאשר שיעור העוני של ערבים ב-2013 היה 51.7% והוא עלה ב-14' ל-52.6% אז יש עלייה, גם ב-15' עלייה קלה.

אחמד טיבי: אצל יהודים הוא ירד מ-13.7 ל-13.6, זה סטטי, אבל ב-OECD זה מקום לפני האחרון.

אחמד טיבי: כולם מדברים על העוני, כולם, בכנסת הזאת יש כאלה שמאמינים, עוסקים, מטפלים בזה כאג'נדה ויש כאלה שרואים צורך לדבר על זה ומדי פעם מדברים, אבל אין תכנית ארצית כוללת, מה שקרוי בישראל תכנית לאומית.

אחמד טיבי: יש תכניות לאומיות בנושאים שונים, בטיפול בעוני אין.

אחמד טיבי: ואני רוצה לומר לך שאם הנושא הוא כלכלי בלבד, טיפול, אגב, אני קורא גם את הדף המצוין הזה, של "לתת", השקעה של 7.6 מיליארד שקל בשנה לטיפול בעוני מביאה דיבידנד כלכלי משך שנים, למשך עשור, יש רווח של 64 מיליארד שקל.

אחמד טיבי: כך שאם אתה מטפל בעוני, אתה מכניס אנשים לשוק העבודה, אז המדינה מרוויחה והמשק מרוויח.

אחמד טיבי: כולם מרוויחים.

אחמד טיבי: זה win-win situation.

אחמד טיבי: גם מטפל בבעיה וגם מרוויח.

אחמד טיבי: כמו שחבריי הקדימו ואמרו על עוני בחברה הערבית.

אחמד טיבי: החברה הערבית מצד אחד ואחר כך החברה החרדית, סובלות משיעור העוני הגבוה ביותר.

אחמד טיבי: אני רוצה להתרכז בחברה הערבית ולהגיד למה, מה הסיבות?

אחמד טיבי: למה יש שיעור גבוה של עוני בחברה הערבית?

אחמד טיבי: בהתחלה, כמו שעלה לאחרונה, הורדת קצבאות.

אחמד טיבי: זאת סיבה אחת.

אחמד טיבי: אחר כך, ההאטה בצמיחה אצל כולם פוגעת ברבדים מסוימים יותר מאשר באחרים.

אחמד טיבי: אחר כך יש חלוקה לא שוויונית של תקציבים.

אחמד טיבי: יש יותר תקציבים לחברה היהודית מאשר לחברה הערבית.

אחמד טיבי: יש אי צדק חלוקתי בנושא הזה.

אחמד טיבי: אחר כך היעדר אזורי תעשייה, כאשר אנחנו אומרים שאזורי תעשייה הם מקור של תעסוקה לכלל האזרחים, לרבות הערבים, שחייבים מקומות עבודה ביישובים שלהם.

אחמד טיבי: והנושא החשוב ביותר רבותיי, תעסוקת נשים.

אחמד טיבי: תעסוקת נשים, אדוני היושב ראש, כאשר אין מקומות עבודה ביישובים הערבים וכששיש מקומות עבודה שם אין תחבורה ציבורית נאותה, אין צהרונים, אין גני ילדים וכדומה, מה שיוצר סביבה תומכת לאישה כדי לצאת לעבודה.

אחמד טיבי: ואחר כך, כשיש נשים שעובדות, חלק מאלו שעובדות עדיין נמצאות מתחת לקו העוני.

מכלוף מיקי זוהר: יש דיון ביום שני על תחבורה ציבורית בפריפריה, כולל הרשויות הערביות.

מכלוף מיקי זוהר: תבוא.

אחמד טיבי: זה חשוב.

אחמד טיבי: דיברו על קצבאות, ונזרק פה מספר 4,500, סעיד הראה לי מה שהוא מקבל, הוא ואשתו, קצבת זקנה 3,081 שקל ולאשה 1,522 שקל קצבת נכות.

מכלוף מיקי זוהר: איך יחיו?

מכלוף מיקי זוהר: אתה אומר.

מכלוף מיקי זוהר: בשביל זה אנחנו עושים את הדיון.

אחמד טיבי: מה זה?

אחמד טיבי: מה זה?

מכלוף מיקי זוהר: נוסיף להם 1,500 שקל.

אחמד טיבי: איך סעיד יכול ואחרים, כל מי - - -

מכלוף מיקי זוהר: זו מטרת הדיון.

אחמד טיבי: לכן ציטטתי את גנדי בהתחלה, רבותיי, זו אלימות כלפי האזרחים, זאת אלימות.

אחמד טיבי: זו השפלה יומיומית.

מכלוף מיקי זוהר: יפה, אתה תמיד יודע להפתיע.

אחמד טיבי: זאת השפלה יומיומית.

מכלוף מיקי זוהר: זה עוד רגע היסטורי, שאתה מסכים עם גנדי.

נחמן שי: איזה גנדי, ההודי או גנדי המקומי?

בצלאל סמוטריץ': חשבתי רחבעם זאבי.

בצלאל סמוטריץ': אהה, אז היית אומר לי.

אחמד טיבי: אני מצטט את גנדי שלך?

מכלוף מיקי זוהר: חשבתי גנדי שלי.

אחמד טיבי: אני מצטט את גנדי שלי.

מכלוף מיקי זוהר: אהה, זה גנדי שלך.

אחמד טיבי: גנדי שלי, שהוא לא שלך.

אחמד טיבי: מהאטמה גנדי.

מכלוף מיקי זוהר: כל אחד והגנדי שלו.

מכלוף מיקי זוהר: יפה.

אחמד טיבי: נכון, נכון.

מכלוף מיקי זוהר: תודה רבה, אדוני.

מכלוף מיקי זוהר: רותם פאר, רפרנט האוצר, צריך ללכת, רוצים לשמוע את תגובתכם על הדברים.

מכלוף מיקי זוהר: חברים, רפרנט האוצר, משרד האוצר מדבר.

מכלוף מיקי זוהר: בואו נשמע מה יש למשרד האוצר לומר.

<רותם פאר: שלום, אדוני היושב ראש.

<רותם פאר: אני אפתח ואציין שנושא צמצום העוני וצמצום הפערים החברתיים נמצא בראש סדרי העדיפויות של משרד האוצר.

<רותם פאר: הוא הקצה לטובת הנושא מאות מיליונים ואפילו מיליארדים והוא ימשיך לעשות כל שביכולתו במסגרת מגבלות התקציב כדי לצמצם את בעיית העוני בישראל.

<רותם פאר: אני אציין כמה מהצעדים החברתיים שנעשו לאחרונה.

<רותם פאר: בשנת 2017 תתחיל תכנית חסכון לכל ילד, בעלות כוללת של 1.7 מיליארד ₪ - - -

מכלוף מיקי זוהר: אדוני, אני חייב בעניין הזה לעצור אותך ולומר לך שמי שמקבל 2,300 שקל בחודש אינו יכול להפקיד לקופת החיסכון 50 שקלים.

<רותם פאר: ה-50 שקלים הראשונים הם מקופת המדינה.

מכלוף מיקי זוהר: בוא נגיד שב-18 שנה, עד שהילד יגדל הוא בינתיים ירעב ללחם.

עבדאללה אבו מערוף: אז מה, נטפל בעוני עוד 17 שנה או עוד 20 שנה?

מכלוף מיקי זוהר: הנתון הזה אינו מצמצם את העוני במדינת ישראל.

חנין זועבי: אי אפשר להגיד שמטפלים בעוני כאשר העוני כל שנה עולה.

חנין זועבי: כל שנה עולה תקציב העוני, מי מקבל את זה?

מכלוף מיקי זוהר: בוא נעבור לנתון הבא, אדוני, הנתון הזה לא מצמצם את העוני במדינת ישראל.

חנין זועבי: אם העוני היה יורד, תגיד מה אתה עושה - - - מה אתה אומר 'מטפל בעוני'?

מכלוף מיקי זוהר: חברת הכנסת זועבי, תני לו, תני לו.

<רותם פאר: בתחום הביטוח הלאומי ניתנה תוספת ותק לקצבאות, תוספת ותק לקצבת זקנה, ניתנה תוספת השלמת הכנסה לקשישים.

מכלוף מיקי זוהר: נכון.

מכלוף מיקי זוהר: יש תוספת.

מכלוף מיקי זוהר: לא מספיקה, אבל יש תוספת קטנה מאוד של מאות שקלים בודדים, 100, 150 שקל, אם אינני טועה.

<רותם פאר: ישנן תכניות רבות להגדלת תעסוקה.

מכלוף מיקי זוהר: הגדלת תעסוקה אלה תכניות שאני מכיר אותן בתקציב ואכן הן נכונות.

<רותם פאר: יש תקצוב של 700 מיליון שקל לשנים 2017-2018 לטובת בינוי מעונות יום.

מכלוף מיקי זוהר: נכון.

<רותם פאר: כדי שמשפחות חד הוריות יוכלו לצאת לעבוד.

מכלוף מיקי זוהר: אדוני, אבל אני אגיד לך מה אני מבקש.

מכלוף מיקי זוהר: אני מבין מה שאתה רוצים לומר ואני מסכים איתך וגם אמרתי את זה בתחילת דבריי, שהתקציב של משרד האוצר הוא אחד מהתקציבים החברתיים ביותר שהיו בשנים האחרונות, אבל אנחנו מדברים כרגע על 400,000 איש שחיים מ-2,400 שקל בחודש.

מכלוף מיקי זוהר: אין להם אפשרות להתפרנס, הם לא יכולים לצאת לשוק העבודה כי זה מה שהחליט הקב"ה ואני שואל איך אנחנו עוזרים להם, איך האוצר עוזר להם?

מכלוף מיקי זוהר: מה שאתה אומר כרגע לא עוזר לאוכלוסייה הזאת.

מכלוף מיקי זוהר: אנחנו מדברים על 400,000 איש מאוד ספציפיים.

<רותם פאר: תראה, כדי להעלות את כלל האוכלוסייה, אני לא צריך לספר לך מהי העלות הכוללת - - -

מכלוף מיקי זוהר: העלות הכוללת היא באזור ה-3 מיליארד שקל.

<רותם פאר: 3 מיליארד ₪, שזו עלות גבוהה.

מכלוף מיקי זוהר: כן, אבל היא ריאלית.

עבדאללה אבו מערוף: מה, 3 מיליארד שקל הם עלות גבוהה?

מכלוף מיקי זוהר: אבל היא ריאלית.

<רותם פאר: עלות גבוהה.

עבדאללה אבו מערוף: מה פתאום עלות גבוהה?

מכלוף מיקי זוהר: אבל היא ריאלית, היא מאוד ריאלית.

מכלוף מיקי זוהר: אתה מדבר על חצי אחוז מתקציב המדינה.

מכלוף מיקי זוהר: אתה מכיר את משרד האוצר לא פחות טוב ממני, אני גם מכיר אותו, ואתה יודע שמדי שנה מגיעים אלינו לוועדת כספים עם מיליארדי שקלים של העברות תקציביות, המשרדים לא מצליחים בכלל לממש את התקציבים שלהם.

מכלוף מיקי זוהר: עודפים.

מכלוף מיקי זוהר: חצי אחוז פלאט לא היה עושה לאף אחד שום דבר, אז הם פשוט היו עושים התייעלות קלה וחלק מהפרויקטים שהם גם ככה לא מצליחים לממש, לא היו ממומשים.

מכלוף מיקי זוהר: ואז היינו מוציאים 400,000 איש אל מעל קו העוני.

מכלוף מיקי זוהר: ברור לי שאתה לא יכול לבוא ולומר עכשיו בדיון אני בעד הנושא, זה רעיון מבורך', אבל אני רוצה לומר לאדוני, קודם כל תודה רבה על דבריך ותודה רבה שבאת, המטרה שלנו בסופו של דבר להביא למצב שבו יהיה צדק.

מכלוף מיקי זוהר: מדינה שלא שומרת על האוכלוסיות הכי חלשות שלה, שאין להן מסוגלות לצאת לעבוד, זה המצב, זו מדינה שמסכנת את החוסן החברתי שלה.

מכלוף מיקי זוהר: אני חייב לומר בהזדמנות זו על הממונה על אגף התקציבים, אמיר לוי, שיש בו חמלה ויש בו הכרה באוכלוסיות חלשות והוא איש צדק חלוקתי במהותו, מההיכרות שלי איתו.

מכלוף מיקי זוהר: אני חושב שהוא כן חייב לתמוך ולהוביל מהלך כזה ואני מצפה שהמסר יעבור אליו.

מכלוף מיקי זוהר: תודה רבה.

מכלוף מיקי זוהר: חבר הכנסת אכרם חסון.

אכרם חסון: בוקר טוב.

אכרם חסון: אין ספק שהדיון כאן הוא דיון מאוד מיוחד.

אכרם חסון: אנחנו מכירים את הנתונים ואנחנו לא נחזור על כל הנתונים, שבמגזר הערבי 60% חיים ממשכורת אחת, שישנם מאות אלפי ילדים רעבים, ישנם 400,000 שמקבלים קצבה, שזו בושה למדינה שהאנשים האלה מקבלים קצבה כזו, שהמדינה הופכת אותם לעניים.

אכרם חסון: ברגע שאדם עני הוא יותר חולה, הוא צריך יותר תרופות, הוא צריך יותר טיפול בלשכות החברתיות, במועצות המקומיות, כך שבדלת המסתובבת זה עולה לנו הרבה כסף.

אכרם חסון: אני קראתי את ההצעה שלך ואני תומך בה, לקצץ 0.5% מכל משרדי הממשלה כקיצוץ רוחבי, שזה יביא בערך מיליארד שקל ועוד כ-1.1 מיליארד שקל מעודף המסים.

אכרם חסון: אין ספק שזו, מה שנקרא, תרופה רצינית מאוד בהתחלה, אבל כדי לטפל בסוגיות האלו אנחנו לא צריכים כל פעם לבוא לישיבה ולדון ולבכות אחד עם השני על המצב העגום שיש לנו במדינה ועל העוני שמתגבר ופוגע בעוד משפחות בארץ.

אכרם חסון: לפי דעתי, אם שר הרווחה היה בא לממשלה ומבקש תוספת רצינית לתקציב שלו, כדי לפתור את כל הבעיות, אני חושב שהוא היה מקבל.

אכרם חסון: לא מזמן שמענו שמשרד הבריאות מקבל בתקציב 2017-2018 3 מיליארד שקל, משרד החינוך מקבל 6 מיליארד שקל תוספת.

אכרם חסון: אז אם כל משרד ממשלתי היה מקבל תוספת ומטפל באוכלוסייה ששייכת לו, נגיד, אם ייקח את כל התלמידים העניים, משרד החינוך, ויטפל בהם, ובקשישים החולים יטפל משרד הבריאות וגם משרד הרווחה יטפל ב-400,000 החבר'ה אלה שנמצאים מתחת לקו העוני, אז אנחנו היינו נראים אחרת.

אכרם חסון: אני, אדוני היושב ראש, מציע שתהיה תכנית סטטוטורית, תכנית שתחייב לטווח ארוך כדי לפתור את הבעיות.

אכרם חסון: לא לתת אקמול ואחרי זה אנחנו נפגוש את כל האנשים המכובדים כאן, נשמע סיפורים קשים, זה כואב לנו, כי אנחנו מדברים על ההורים שלנו, מדברים על אנשים שנתנו את החיים הכי טובים שלהם למען המדינה, הקריבו כדי שהמדינה הזו תמשיך ותתקיים.

אכרם חסון: לכן חשוב לנו לעשות תכנית סטטוטורית ולהביא למעורבות כל השרים.

אכרם חסון: תודה רבה.

חנין זועבי: אדוני היושב ראש, אני חייבת משפט אחד.

חנין זועבי: אם אתה רק מסתכל עוד פעם על הקבוצה הזאת, הזקנים האלה נהיו זקנים עניים בגלל שהם לא השתכרו טוב בגין העבודה שלהם, אז אתה מגדיל אותם.

חנין זועבי: אם אתה רוצה לטפל בהם בלי לייצר תעסוקה אתה מגדיל את האוכלוסייה הזאת.

מכלוף מיקי זוהר: להגדיל חלילה לא, הם כבר אוכלוסייה קיימת.

חנין זועבי: הם לא משתכרים טוב.

מכלוף מיקי זוהר: והאוכלוסייה הצעירה - - -

חנין זועבי: לא, היא גדלה בגלל התעסוקה.

מכלוף מיקי זוהר: אבל באוכלוסייה הצעירה אנחנו חייבים לטפל, זה ברור, כדי שלא יזדקנו למצב שאין להם הכנסות נוספות ואין להם פנסיות.

חנין זועבי: למה הם נהיים עניים?

חנין זועבי: בגלל שהם לא השתכרו טוב.

מכלוף מיקי זוהר: אני לא חולק על זה שצריך לטפל באוכלוסייה הצעירה שמתקדמת לגיל הזקנה, אבל אנחנו מדברים על אוכלוסייה שהיא קיימת היום במדינת ישראל, שהיא כבר מצב נתון, היא עובדה.

מכלוף מיקי זוהר: אליעזר שוורץ, מהממ"מ יציג בקצרה מספר נתונים חשובים.

מכלוף מיקי זוהר: אני חייב לציין בהזדמנות זו שהממ"מ עושים עבודה נפלאה עבור הוועדה הזו, נותנים לנו נתונים מאלפים ומעניינים.

מכלוף מיקי זוהר: גם תנועת הפריפריות מאוד מאוד משתפת פעולה עם הוועדה ותורמת מאוד לוועדה מבחינת נתונים.

מכלוף מיקי זוהר: אני חייב לציין שהיוזמה הזו מגיעה גם מתנועת הפריפריות, הם העלו את הנושא לסדר היום, אני מאוד מאוד התרשמתי ולכן גם החלטתי ללכת למהלך הזה.

מכלוף מיקי זוהר: אז יתחילו הממ"מ בסקירה קצרה, לאחר מכן עוד חבר כנסת או שניים, לאחר מכן תנועת הפריפריות ומשם נראה.

<אליעזר שוורץ: בוקר טוב, אליעזר ממרכז המחקר.

<אליעזר שוורץ: לבקשת הוועדה אנחנו ריכזנו נתונים בתחום קצבאות הנכות וקצבאות הזקנה.

<אליעזר שוורץ: חשוב לציין שבכל אחד מהמערכים האלה יש כמה קצבאות.

<אליעזר שוורץ: יש תמיד את הקצבה הבסיסית ויש תוספות בגין מצב משפחתי, תוספות בגין גיל, מצב רפואי וכדאי לשים לב תמיד שמחשבים את הסכומים ביחד.

<אליעזר שוורץ: כלומר, יכול להיות שהקצבה הבסיסית היא בסכום מסוים כמו 2,400 בנכות, אבל יש קצבה חודשית נוספת של עוד 500 שקלים, שוב, אני לא בא לומר אם זה מספיק או לא, אבל תמיד צריך לסכום את סכום הקצבאות ביחד ולא להתייחס לקצבה אחת בפני עצמה.

<אליעזר שוורץ: בקצבאות נכות יש כיום כ-230,000 אנשים שמקבלים קצבאות נכות וחשוב להדגיש, כולם בגיל העבודה.

<אליעזר שוורץ: ברגע שאתה מגיע לגיל הזקנה אתה עובר לקצבה זקנה.

<אליעזר שוורץ: לכן זו קבוצה נפרדת מקצבה הזקנה.

חנין זועבי: כמה?

<אליעזר שוורץ: 230,000.

<אליעזר שוורץ: מתוכם כ-180,000 הם ברמת הנכות הגבוהה ביותר, 75% ומעלה.

<אליעזר שוורץ: מתוך 230,000 האנשים האלה יש סך הכול כ-40,000 אנשים שעובדים.

<אליעזר שוורץ: כלומר, הרוב לא עובדים - - -

מכלוף מיקי זוהר: 190,000 איש חיים רק מהקצבה.

עבדאללה אבו מערוף: רק 40,000 עובדים?

<אליעזר שוורץ: בסך הכול נכים שעובדים כ-42,000.

מכלוף מיקי זוהר: זאת אומרת, 190,000 איש לא עובדים, מרוויחים רק קצבה.

עבדאללה אבו מערוף: אבל 40,000 עובדים וה-190,000 לא עובדים, כולם בגלל סיבה רפואית?

עבדאללה אבו מערוף: או בגלל שיש מה שנקרא קיצוץ בין עבודה לקצבה.

מכלוף מיקי זוהר: בדרך כלל הם לא מסוגלים.

עבדאללה אבו מערוף: אני יודע, אבל אין לכם נתונים כאלה?

חנין זועבי: זה לא נכון.

<אליעזר שוורץ: צריך לחלק - - -

חנין זועבי: יושב הראש מיקי, אל תסמוך על העובדה הזאת.

חנין זועבי: הם נכים ומקבלים קצבת נכות בגלל שהם לא יכולים לעבוד.

חנין זועבי: לא, זה לא נתון נכון.

עבדאללה אבו מערוף: לא, לא רק, בגלל שאם הם עובדים אז אין להם קצבה.

חנין זועבי: אתה מבסס את השיח ואת הדיון פה - - -

מכלוף מיקי זוהר: תיכף נשמע.

חנין זועבי: לא, גם אתה היושב ראש, אל תגיד שאלה הנכים כולם לא יכולים לעבוד, הם יכולים לעבוד, חלק מהם היה יכול לעבוד.

מכלוף מיקי זוהר: חלקם.

<אליעזר שוורץ: אני רוצה לציין, אני מציג פה נתונים, המוסד לביטוח לאומי יכול להרחיב בנושא אם הוא ירצה לאחר מכן.

<אליעזר שוורץ: שוב, אני לא בא להגיד מי יכול לעבוד, זה לא התפקיד שלי כמובן, אני מביא רק את הנתונים.

חנין זועבי: זו הקדמה של הישיבה שהייתה - - -

<אליעזר שוורץ: לפי הנתונים שאנחנו קיבלנו מהמוסד לביטוח לאומי, שוב, רוב מקבלים קצבאות הנכות לא עובדים.

<אליעזר שוורץ: אני לא יודע מה הסיבה, הם יוכלו להציג את זה יותר טוב ממני, האם זה בגלל נכות רפואית גבוהה שלא מאפשרת להם לעבוד - - -

מכלוף מיקי זוהר: כמה מתוך הנכים הם 75% ומעלה?

<אליעזר שוורץ: דיברנו על זה ש-180,000 - - -

מכלוף מיקי זוהר: אז בואו, אני אסביר לך, 180,000 איש שהם מעל 75% נכות הם לא יכולים לעבוד.

חנין זועבי: כן, אז יש שליש שיכול.

<קריאה: לא נכון.

חנין זועבי: אולי יש שליש שיכול.

מכלוף מיקי זוהר: מתוך אלה שיש להם מעל 75% נכות?

<אליעזר שוורץ: מתוך 180,000 כ-30,000.

מכלוף מיקי זוהר: 30,000 יכולים לעבוד ו-150,000 לא יכולים לעבוד.

<נתי ביאליסטוק כהן: היושב ראש, אני אדם עיוור, אני מוגדר מעל 75% אי כושר עבודה, אני מוגדר בביטוח הלאומי כאדם שאינו יכול לעבוד ואני ממונה על תעסוקת אנשים עם מוגבלות בהסתדרות בלשכת יושב ראש ההסתדרות.

<נתי ביאליסטוק כהן: אני עובד.

מכלוף מיקי זוהר: טוב מאוד, מצוין.

<קריאה: הוא לא היחיד.

<נתי ביאליסטוק כהן: רגע, רק שנייה - - -

עבדאללה אבו מערוף: זה מה שאנחנו רוצים.

מכלוף מיקי זוהר: ברור, זה חלק בלתי נפרד, אני לא אומר שלא.

<נתי ביאליסטוק כהן: באמת יש אנשים שאינם מסוגלים, אבל יש לא מעט אנשים שמוגדרים כ - - - לפי קריטריונים ומדדים לא נכונים.

מכלוף מיקי זוהר: אני מתחייב לכולם שייערך בוועדה והנה, מנהלת הוועדה גם תציין את זה בפניה, שיתקיים פה דיון מקיף לגבי אוכלוסיות שרוצות לעבוד ולא מאפשרים להם לעבוד, ביניהן אוכלוסיות ערביות ואוכלוסיות של נכים שרוצים לעבוד ולא מאפשרים להם לעבוד.

מכלוף מיקי זוהר: ברור שיתקיים פה דיון בנושא.

מכלוף מיקי זוהר: היום אנחנו מדברים על משהו קצת אחר אבל חד משמעית, צריכים לקיים דיון בנושא הזה, שנאפשר לכמה שיותר אנשים לעבוד.

מכלוף מיקי זוהר: כן, תמשיך, אדוני.

<אליעזר שוורץ: אני רק מסייג שוב, אני מציג נתונים של המוסד לביטוח לאומי, את הפרשנות המקצועית אני משאיר להם.

<אליעזר שוורץ: אם יש עדכונים לנתונים נשמח לשמוע, אלה נתונים לשנת 2015.

<אליעזר שוורץ: לגבי קצבת הנכות, מ-2008 יש את התכנית שנועדה לעודד יציאה לעבודה.

<אליעזר שוורץ: יש לציין שבמסגרת חוק ההתייעלות הכלכלית האחרונה יש כמה שינויים שבאים להיטיב עם האוכלוסייה שיוצאת לעבוד, שהם מגדילים את ההכנסה שאינה מובאת בחשבון כדי לאפשר את הגדלת ההכנסות לפני שמאבדים את הזכאות לקבלת הקצבה.

<אליעזר שוורץ: לגבי קצבאות הזקנה, שם המספרים הרבה יותר גדולים.

<אליעזר שוורץ: מעל 800,000 איש מקבלים כיום קצבאות זקנה ושארים, כאשר מתוכם כ-190,000 מקבלים גם השלמת הכנסה.

<אליעזר שוורץ: כלומר, השלמת ההכנסה שנועדה לעזור לאנשים בעלי הכנסות נמוכות בגלל שלא חסכו חסכון פנסיוני או הכנסות אחרות לגיל הזקנה, מדובר על 190,000 בערך מתוך מעל 800,000 אנשים.

<אליעזר שוורץ: גם שם מוצעים מספר שינויים בחוק ההתייעלות הכלכלית.

<אליעזר שוורץ: שוב, אני לא נכנס לשאלה אם זה מספיק או לא, זה תפקיד הוועדה, אבל יש פה שני רבדים.

<אליעזר שוורץ: רובד אחד הוא להגדיל את רף ההכנסה המרבי של השלמת הכנסה ורובד נוסף הוא להגדיל את ההכנסה שאינה מובאת בחשבון בגין הכנסות מעבודה.

<אליעזר שוורץ: כלומר, בן אדם שעובד היום יוכל להגדיל את ההכנסות שלו מעבודה, לפני שהוא מאבד את הזכאות שלו לקצבת השלמת הכנסה לקצבת הזקנה.

<אליעזר שוורץ: היבט נוסף זה שלאנשים שלא מקבלים השלמת הכנסה, אז יש גם שינוי בתוספת הוותק שיכול, לחלק מהאנשים, להוסיף כמה מאות שקלים בחודש.

<אליעזר שוורץ: לגבי מספר המקבלים של קצבאות זקנה, אני רק רוצה לציין שגם שם יש חלוקה בין הקצבה הבסיסית ליחיד, תוספות בגין גיל 80 ומעלה וכו'.

<אליעזר שוורץ: רוב האנשים מקבלים קצבה ליחיד, זה אומר שכנראה במשקי הבית יש שני בני זוג שזכאים לקצבה זקנה מלאה בפני עצמם.

<אליעזר שוורץ: לכן אם מסתכלים על הכנסת משק הבית צריך לקחת את הקצבה הבסיסית פלוס תוספת הוותק ולהכפיל אותה בשניים ברוב המקרים.

<אליעזר שוורץ: מקרים שבהם בן זוג לא זכאי, שהיום מבחינה חוקית אין הרבה מקרים כאלה, אלה בעיקר דברים היסטוריים, של עקרות בית ודברים כאלה, אז שם יש תוספת תלויים, אבל הרוב המוחלט מקבל את הקצבה הבסיסית, או בגלל שהוא גר לבד והוא לעצמו או ששני בני זוג מקבלים בתוך אותו משק בית.

<אליעזר שוורץ: אני מציע לשמוע את ההמשך מהמוסד לביטוח לאומי.

מכלוף מיקי זוהר: תודה רבה.

מכלוף מיקי זוהר: חבר הכנסת עבדאללה אבו מערוף.

עבדאללה אבו מערוף: בוקר טוב.

עבדאללה אבו מערוף: תמיד אנחנו אומרים בשבח הוועדה ועל הניהול של הוועדה לכבוד היושב ראש.

עבדאללה אבו מערוף: אנחנו רוצים שהדברים אכן יתחילו לזוז קדימה.

עבדאללה אבו מערוף: שם המשחק הוא חלוקה לא צודקת ולא שוויונית.

עבדאללה אבו מערוף: אמרתי גם בישיבה הקודמת, שדנו בה בעניין חשוב, שהחלוקה לא צודקת ולא הוגנת ולא שוויונית, כמו שאמר ברנרד שו, הפילוסוף, על הקפיטליזם, שאלו אותו מה זה?

עבדאללה אבו מערוף: הוא אומר, 'זה כמו הקרחת שלי והזקן שלי.

עבדאללה אבו מערוף: הרבה ייצור וחלוקה לא הוגנת ולא צודקת'.

עבדאללה אבו מערוף: זה מה שיש.

עבדאללה אבו מערוף: הנה, ישב כאן, סליחה, עם כל הכבוד, הרפרנט של משרד האוצר, היחס הזה, עם כל הכבוד, לא מכבד את הוועדה ואת הדיון.

עבדאללה אבו מערוף: 400,000 אנשים שמשרד האוצר עכשיו לקראת התקציב מזלזל בהם, ממש.

עבדאללה אבו מערוף: העוני הוא מחלה לכל האזרחים ולהפקיר 400,000 אנשים בלי תכנית - - - הרי זו לא גזירה משמים, העוני, הוא בא ומדבר על 50 שקל של ביטוח לאומי, עם כל הכבוד, הפופוליזם הזה, כל שקל, בסדר, שיחסוך, אנחנו יודעים, ואני בטוח שמהדבר הפוליטי הזה המעוות, הדמגוגי, 50 שקל עד גיל 20, 17,000 שקל, או 12,000 שקל, כמה יישאר עם התספורות אם יהיו.

עבדאללה אבו מערוף: אם המדינה יש לה אחריות, אז היא צריכה לשים את הכסף הזה בקופה שלה, לא אצל הבנקים ואצל חברות הטייקונים וחברות הביטוח.

עבדאללה אבו מערוף: אני בטוח, תזכרו, מי שיזכור עוד 17 שנה, עוד 20 שנה, איפה הכסף הזה ילך.

עבדאללה אבו מערוף: 50 שקל, אבל זה מצטבר, במיליארדים, אבל איפה זה יילך, האם זה יחזור?

עבדאללה אבו מערוף: אלה שטויות, סליחה, כמה זה לא מכובד, לא לוועדה ולא למשרד האוצר, שהגיש את הדבר הזה, שהוא מטפל בעוני בצורה הזאת.

עבדאללה אבו מערוף: יש עכשיו דיונים של תקציב ואנחנו חייבים לתבוע, כבוד היושב ראש, שאכן תהיה תכנית עם משרד הרווחה, הבריאות והחינוך.

עבדאללה אבו מערוף: אני לא מדבר על מתן מענקים אלא על תעסוקה.

עבדאללה אבו מערוף: מה שחשוב הוא לא לתת לאדם העני את הדג, אלא לתת לו את החכה, שאכן יידע איך לדוג, זה מה שצריך.

עבדאללה אבו מערוף: כל עוד אין תכנית אין מיפוי ואני בטוח שמתוך ה-400,000 אלה אפשר לתת להרבה מהם את המוטיבציה לעבוד, לצאת לשוק העבודה.

עבדאללה אבו מערוף: זאת אומרת, לייצר מקומות עבודה, אבל אין, אין.

עבדאללה אבו מערוף: הממשלה לא אחראית על העוני, יש לה את העניינים שלה, הקואליציוניים וההסכמים, אבל הדברים החשובים ביותר היא בכלל לא דנה בהם.

עבדאללה אבו מערוף: אני חושב שיש עוד זמן, אולי תוך שבוע, שתהיה תכנית מיוחדת, לעשות מיפוי וזה יהיה באחריות משרדי הממשלה, לא רק משרד האוצר, לראות איך בתוך זמן קצר לתת מענה לפחות לחלק מה-400,000.

עבדאללה אבו מערוף: אנחנו מדברים על משהו ספציפי, בסדר, לא נפתח את הדיון אבל לתת משהו כללי - - - אם זה כאן, אם זה בתל אביב, אם זה ביִרכָּה, אם זה באום אל פחם, אם זה בגבעתיים, אם זה בדימונה, זה מובן.

עבדאללה אבו מערוף: לכן הבקשה, האחריות של משרד האוצר שאכן תהיה תכנית, שישים תקציב, שלא יישאר עודף של 18 מיליארד שיילך אחר כך לא יודע לאן, יודעים לאן, למקום שלא צריך.

עבדאללה אבו מערוף: שם, ההתנחלויות לא עניות, דרך אגב.

עבדאללה אבו מערוף: אז, בבקשה, תטפלו בעניים בצורה נכונה ובחלוקה שוויונית צודקת, כמו שצריך.

מכלוף מיקי זוהר: תודה רבה, אדוני.

מכלוף מיקי זוהר: דברים חשובים ונכונים.

מכלוף מיקי זוהר: בעזרת ה' גם נגשים אותם.

מכלוף מיקי זוהר: תנועת הפריפריות יאמרו בקצרה מספר דברים, הדובר בשמם.

<אבי דאבוש: שלום, שמי אבי דאבוש מתנועת הפריפריות.

<אבי דאבוש: התנועה הוקמה בתחילת השנה כדי לתקן את יחסי הכוח בין המרכז לפריפריות ולפני חודשיים בערך, חברת מנהיגות התנועה, ויקי כנפו, שגם יושבת כאן ונשמח שתדבר, יזמה צעדה מקיסריה לירושלים.

<אבי דאבוש: צעדנו במשך כמה שבועות, בקריאה להסתכל על השקופים.

<אבי דאבוש: השקופים הם עניין נחמד לקמפיינים פוליטיים כנראה, אבל לא ממש לטיפול אמיתי.

<אבי דאבוש: אני מאוד שמח שהוועדה הזו, שהיא ועדה מאוד מבורכת ואנחנו תמכנו, תומכים ונהיה שותפים בכל מהלך של הוועדה הזו לצדק חלוקתי ושוויון חברתי, לקחה על עצמה את הנושא הזה.

<אבי דאבוש: אנחנו יושבים פה מאוד נינוחים ובאים ח"כים מאוד חשובים, אבל אנחנו לא רואים פה את כל הקואליציה וגם לא רואים פה 2 מיליון עניים, שהם איתנו עכשיו.

<אבי דאבוש: אנחנו צריכים לחשוב עליהם בצורה מאוד רצינית.

<אבי דאבוש: במסע שלנו אנחנו פגשנו תופעה מאוד מטרידה, של בגידה של מעמד הביניים, אם אני אקרא לזה בקצרה.

<אבי דאבוש: אנחנו לא רואים את העניים, לא רואים את הנכים, לא רואים את הקשישים.

<אבי דאבוש: במצב אנומלי כזה, בלתי מתקבל על הדעת, שנכים צריכים לחיות מ-2,300 שקל, דיבר פה חבר הכנסת מהקואליציה, סמוטריץ', על ההפרדה, אנחנו מדברים על אנשים שהמדינה הכריזה שיש להם 100% אי כשירות לעבודה והם צריכים לחיות מ-2,300 שקלים בחודש.

<אבי דאבוש: לא יעלה על הדעת.

<אבי דאבוש: זו קצבת קיום שהיא בושה.

<אבי דאבוש: אנו מדברים על קשישים.

<אבי דאבוש: שוב, דובר פה על זה שהקשישים האלה בנו את המדינה, נשאו את המדינה על כתפיהם, אנחנו חבים להם כל כך הרבה והם צריכים לחיות על 2,900 עד 3,500 שקל לחודש.

<אבי דאבוש: יש את הסיכון הגדול וזה דובר פה גם, שאנחנו נצטרך ונידרש, אחרי התקציב הזה, לעשות תיקון עמוק יותר, להקים ועדה שתדון לעומק בעניין הזה, כי לא יכול להיות המצב הזה.

<אבי דאבוש: אנחנו לא יכולים לדבר רק על קו העוני אלא על הרבה יותר מזה.

<אבי דאבוש: אני שמח שהיו קולות כאלה בקואליציה, אבל יש כאן מהלך ממוקד ועל זה תיבחן הוועדה ועל זה תיבחנו אתם ואנחנו כמובן ניתן את הגיבוי האזרחי שאפשר לתת.

<אבי דאבוש: אם נצליח, במסגרת התקציב הזה, של 2017-2018 לשים עוד 3 מיליארד שקלים, ונכון, אמר נציג האוצר, הוא צודק, זה לא כסף קטן, אבל המדינה צריכה להשקיע את זה, זה מובן מאליו לכל אזרח, לכל מי שעיניו בראשו, לכל מי שחושב על הקיום האנושי בכבוד במדינת ישראל.

<אבי דאבוש: אם נצליח לעשות את זה זו תהיה בשורה נהדרת.

<אבי דאבוש: אנחנו איתך, כבוד היושב ראש, אנחנו איתכם, חברי הכנסת, אנחנו רוצים במהלך הזה ונעשה הכול.

<אבי דאבוש: באו לפה אנשים שחיים בעוני מכל הארץ כדי לתת את הגיבוי למהלך הזה ויבואו עוד הרבה.

<אבי דאבוש: אם נצליח לעשות את זה הדבר הזה הוא בעל חשיבות היסטורית.

<אבי דאבוש: תודה.

מכלוף מיקי זוהר: תודה רבה.

מכלוף מיקי זוהר: חבר הכנסת נחמן שי, בבקשה.

נחמן שי: תודה רבה, אדוני היושב ראש.

נחמן שי: אנחנו דנים שוב ושוב בכנסת בסוגיה הזאת של העוני, כל פעם אנחנו פוגשים את זה במקום אחר.

נחמן שי: אתמול עסקנו בכך בשאלה של בעלי מוגבלויות שלא יכולים להשתלב בשוק העבודה ושאחוז ההשתתפות שלהם בשוק העבודה בשכבת הגיל העיקרית שהיא בין 20 ל-64 הוא 51% לעומת 79% של האנשים שאינם בעלי מוגבלויות.

נחמן שי: כלומר, יש פה פער עצום שהוא אחד המרכיבים הכי חשובים בטיפוח ובתוספת למצוקה בלאו הכי של אנשים בעלי מוגבלויות וחוסר היכולת שלהם לעבוד כמובן מקרין על ההכנסות שלהם ועל איכות החיים שלהם.

נחמן שי: לפי דוח שקיבלנו, נדמה לי מהביטוח הלאומי או מגורם ממלכתי אחר, הם חייבים לחסוך בתרופות, באוכל, באירוח, בחשמל, במים, בכל צרכי החיים שלהם.

נחמן שי: זו הייתה קבוצה אחת.

נחמן שי: במקום אחר נפגשנו בוועדת העבודה והרווחה, הביטוח הלאומי הציג לנו בגאווה גדולה שיפור בתנאים ואז התברר שגם כשמעלים את התוספת של הביטוח הלאומי, מיד מקטינים אותה מהשלמת הכנסה, כדי שחס וחלילה לא תהיה קפיצה ברמה של המיליונים שהאנשים האלה כביכול עושים.

נחמן שי: בשיטה הזו העוני לא יקטן ולא ייעלם ובחברה הישראלית ימשיכו להיות 20% מהאוכלוסייה מתחת לקו העוני ו-33% מהילדים מתחת לקו העוני.

נחמן שי: פה היו היום נציגים של האוכלוסייה הערבית, שהיא אחת הקבוצות העיקריות, אני לא רואה פה את החרדים, זו הקבוצה המקבילה, ואני אומר לכם שבין לבין יש לא רק חרדים ולא רק ערבים, ואין לי שום דבר חס וחלילה נגדם, ההיפך, אבל יש גם מי שאינם ועדיין נמצאים בתוך המכלול הזה.

נחמן שי: אני לא רואה שום מאמץ לצאת משם.

נחמן שי: התוספות הן מגוחכות, הן מגוחכות.

נחמן שי: אתמול הוסיפו 30 שקל לניצולי שואה - - -

מכלוף מיקי זוהר: אנחנו מציעים להוסיף 700-800 שקל לאוכלוסייה הזו.

מכלוף מיקי זוהר: זו עלות של אזור ה-3 מיליארד שקל.

נחמן שי: אתה יכול להציע, השאלה אם מישהו הולך איתך.

מכלוף מיקי זוהר: זה מה שנקרא נחיה ונראה.

נחמן שי: תראה, יש אנשים מבוגרים כבר שמדינת ישראל ויתרה עליהם לפי דעתי, אמרו, הם ילכו מפה, אבל האנשים האלה - - -

מכלוף מיקי זוהר: אדוני יפרגן אם נצליח?

נחמן שי: - - - לא הולכים מפה.

נחמן שי: הם מתעקשים להישאר.

מכלוף מיקי זוהר: אדוני יפרגן אם נצליח?

נחמן שי: מאוד.

נחמן שי: לממשלה הזו, אני אשקול להצביע בשבילכם- - -

מכלוף מיקי זוהר: לא לממשלה, לוועדה, מי דיבר על הממשלה?

נחמן שי: אני אשקול להצביע אם אתם תפעלו ביסודיות כדי לעקור את התופעה של העוני מתוך החברה הישראלית.

נחמן שי: הם לא יהיו מיליונרים, הם יחיו חיים של כבוד.

נחמן שי: הקשישים, שאני יחד עם חברים אחרים מייצג אותם בכנסת לצורך העניין בשדולה, 20% מהם מתחת לקו העוני.

נחמן שי: איזה חיים במדינת ישראל אנחנו מציעים להם?

נחמן שי: זאת בושה וחרפה.

נחמן שי: אני לא אוהב להשתמש בטרמינולוגיה הזאת.

נחמן שי: אם אתה יכול לדחוף באמת, כי זהה מיליארדים, אז מה לעשות?

מכלוף מיקי זוהר: 3 מיליארד שקלים.

נחמן שי: אז 3 מיליארד, אני אומר לך, אתמול דיברנו על 48 מיליארד, הוסיפו 29.64 שקל לניצולי שואה, ל-135,000 ניצולי שואה, 30 שקל לחודש, זה מה שהוסיפו להם אתמול, במכפלה שנתית זה 400 שקל.

נחמן שי: ניצולי שואה, שפחות ופחות מהם יהיו פה בעוד שנה או בעוד שנתיים.

נחמן שי: קח את זה על עצמך, אם אתה רוצה, אין בעיות, אני מבטיח לך לתמוך בך ובכל אחד שייזום את זה כי את העוני הזה צריך לעקור מתוכנו.

מכלוף מיקי זוהר: תודה רבה.

מכלוף מיקי זוהר: חבר הכנסת מסעוד גנאים לא פה, חבר הכנסת יוסף ג'בארין.

יוסף ג'בארין: תודה לכבוד יושב ראש הוועדה, אתה ממשיך עם הדיונים החשובים ביותר, לדעתי, גם בכלל, אבל גם בדיונים על התקציב.

יוסף ג'בארין: האמת היא, אני אשתף אותך בתחושה שהמילה עוני, חוץ מהדיון המיוחד הזה, כמעט ולא מוזכרת בשבועות האחרונים, בדיונים על התקציב.

יוסף ג'בארין: אני בוועדת חינוך, בוועדת הכספים, שמעתי כמה שרים שהציגו וכמעט אין התייחסות לנושא הזה משום מה.

יוסף ג'בארין: זאת למרות שכולם יודעים שדוח העוני האחרון, של ועדה שאמורה לטפל בנושא הזה, ועדת אלאלוף, כולם יודעים שהמסקנות שם לא יושמו במלואן ואני לא בטוח עד כמה המסקנות קיבלו ביטוי בתוך התקציב הנוכחי.

יוסף ג'בארין: לכן אני מתפלא, אם בקואליציה, שלפחות מי שעמד בראש הוועדה הוא כיום בקואליציה, אם בתוך הקואליציה הוא לא יכול לקדם את זה, אז מתי נוכל לקדם את זה?

יוסף ג'בארין: אחד הדברים היפים בדברים שהוועדה הזו עשתה, שהיא התייחסה לעוני כעוני של אזרחים ושל תושבים, לא משנה אם הם יהודים או ערבים, אם הם חרדים או חילונים, אם הם אשכנזים או מזרחים - - -

מכלוף מיקי זוהר: זו המהות שלה.

יוסף ג'בארין: בדיוק, עוני זה עוני, אבל, עם כל הכבוד, אנחנו לא רואים תרגום בפועל של הנושאים הללו.

מכלוף מיקי זוהר: רגע, כולה חודשיים.

יוסף ג'בארין: לא, תן לי.

מכלוף מיקי זוהר: תן לי זמן, רק התחלתי.

יוסף ג'בארין: מצוין, אני מאחל לך כל הצלחה.

יוסף ג'בארין: דבר אחד - - -

נחמן שי: אנחנו נקצר לכם את הקדנציה, לא ניתן לכם את כולה, רק כדי שתתרגל את ה - - -

מכלוף מיקי זוהר: אם עובר תקציב דו שנתי, אתה יודע טוב מאוד שאם עובר תקציב דו שנתי - - -

נחמן שי: זה לא אישי, מיקי.

יוסף ג'בארין: יש נושא אחד - - -

קסניה סבטלובה: העיקר שהתקציב יהיה מאוזן, שייתן מענה - - -

יוסף ג'בארין: נושא אחד שאני מזכיר כמעט בכל דיון כאן זה הנושא של המצ'ינג, דווקא בשירותים החברתיים.

יוסף ג'בארין: אני לא מצליח לעכל, למה דווקא בשירותים החברתיים, שאלה שירותים שהאוכלוסייה הענייה - - -

מכלוף מיקי זוהר: אגב, אני חייב לציין, בפברואר יהיה דיון, יש את יום העוני, יהיה דיון פה בוועדה, כולכם מוזמנים.

יוסף ג'בארין: זה דבר אחד.

יוסף ג'בארין: דבר שני, אי אפשר לשפר את המצב ברמה הסוציואקונומית בלי להשקיע בחינוך.

יוסף ג'בארין: עד היום שר החינוך כל הזמן אומר 'יש לי תכנית דיפרנציאלית לחינוך', אבל אין לו תכנית דיפרנציאלית בחטיבות העליונות.

יוסף ג'בארין: אני חושב שצריכה להיות המלצה מאוד מפורשת להרחיב את התקצוב הדיפרנציאלי לכל חטיבות הלימודים, לרבות העליונה.

יוסף ג'בארין: היא מאוד חשובה, כי אם הם נכשלים שם אז הם ייכשלו גם בהמשך.

יוסף ג'בארין: יש גם דברים נקודתיים שלפעמים אנחנו לא חושבים עליהם, אבל הם גם תורמים לעניין הזה.

יוסף ג'בארין: דיברנו על כך שאחת האוכלוסיות המוחלשות ביותר בתחום הזה היא האוכלוסייה הערבית.

יוסף ג'בארין: יש למשל את הנושא הזה של הגבלת גיל בדמי אבטלה, דמי אבטלה אפשר לקבל רק החל מגיל 20 ואני לא מוצא סיבה מדוע זה צריך להיות כך, כאשר אנחנו יודעים שיש הרבה צעירים שאחרי 18 הם לא משתלבים בלימודים, אין להם מקומות תעסוקה והם רק מוסיפים לממדי העוני בתקופה הזו.

יוסף ג'בארין: לכן לדעתי זה גם נושא שצריך לתת עליו את הדעת.

יוסף ג'בארין: עכשיו אני אומר לכם בכנות, אני מסתכל על הטבלה בנייר העמדה של מרכז המחקר של הכנסת, על קו העוני לפי משפחה ואני רואה, 4 נפשות – עד 8,000.

יוסף ג'בארין: אני רוצה להגיד לכם, אני עם 4 ילדים ואני אומר עכשיו בשיא הכנות, 4 ילדים עם משכורת של אולי כ-19,000 שקל בכנסת, אני בקושי מסתדר, אני כמעט לא מסתדר.

יוסף ג'בארין: עם כל מה שצריך לעשות והחוגים והמשפחתונים וכל זה, פשוט אי אפשר להסתדר.

יוסף ג'בארין: לכן אני כל הזמן, כשאני מתלונן, אני אומר, מה יעשו אנשים עם 4 ילדים ובקושי מגיעים אולי לרבע ממה שאני משתכר?

יוסף ג'בארין: מה יעשו אנשים?

יוסף ג'בארין: איך הם יחיו?

יוסף ג'בארין: אם המדינה לא מממנת ואם המדינה לא מקדמת ולא משקיעה אז ברור שהעוני לא ישתפר, העוני לא ישתפר.

יוסף ג'בארין: לכן, כבוד היושב ראש, שוב, אתה חבר קואליציה, אתה יכול להשפיע.

יוסף ג'בארין: אתה גם נמרץ ופעיל בקואליציה, אז אולי באמת לקחת את הדברים הללו ברצינות, גם את סוגיית המצ'ינג, גם הרחבת החינוך הדיפרנציאלי בכל שלבי הלימודים והחטיבה העליונה, גם להשקיע בעיקר בכל מה שקשור בילדים.

יוסף ג'בארין: אנחנו יודעים שממדי העוני בישראל הם מאוד גבוהים בקרב ילדים, אז מה התכנית שתציל אותם?

יוסף ג'בארין: 50 שקל בחודש?

יוסף ג'בארין: באמת.

יוסף ג'בארין: וזה עדיין צריך לחכות לגיל 18.

<קריאה: 50 שקל בחודש שהולכים לחיסכון.

יוסף ג'בארין: לחיסכון, בדיוק, זה מה שאני אומר.

יוסף ג'בארין: אתם תסכימו איתי, זה לא רציני, לא עם 50 השקל האלה מתמודדים עם העוני בישראל.

יוסף ג'בארין: אני אסיים ואומר רק דבר אחד.

יוסף ג'בארין: הרי אנחנו יודעים שזו סוגיה של עדיפות.

יוסף ג'בארין: איפה גברת כנפו?

יוסף ג'בארין: זו סוגיה של עדיפות, מה עדיף.

יוסף ג'בארין: אני אומר לכם, אני בדקתי עם מרכז המחקר של הכנסת, הסתבר לי שההפחתה ב-1% שעכשיו מוצעת לשנה הקרובה, במס החברות, היא מיליארדים, זה לפחות 1 מיליארד ב-2017, זה לפחות מיליארד.

יוסף ג'בארין: ההפחתה לשנה השנייה, 2018, היא עוד 2-3 מיליארדים.

יוסף ג'בארין: אז בסך הכול בהצעת התקציב הבאה, שעכשיו אנחנו דנים בה, אנחנו מדברים על כמה מיליארדים, שייחסכו ממי?

יוסף ג'בארין: ייחסכו מהחברות.

יוסף ג'בארין: אז באמת, האם אי אפשר היה לחכות, גם אם זה היה תורם לצמיחה, כפי שאומרים לנו, אי אפשר היה לחכות עוד שנה-שנתיים ולקחת את המיליארדים הללו ולהשקיע בנושאים האלה של החינוך ושל המצ'ינג ושל ההתמודדות עם העוני?

מכלוף מיקי זוהר: תודה רבה, אדוני.

מכלוף מיקי זוהר: מיכל דלין, ארגון "לתת", אני מבקש בקצרה, אנחנו תיכף חייבים לסיים את הדיון.

<מיכל דלין פרימרמן: תודה רבה .

<מיכל דלין פרימרמן: אני קודם כל רוצה לברך את היושב ראש על הדיון החשוב הזה וגם על האמירה - - -

מכלוף מיקי זוהר: תודה על המסמך המעניין שהבאתם.

<מיכל דלין פרימרמן: וגם על האמירה שהעוני זה עניין של מדיניות והצמצום שלו הוא עניין של קבלת החלטות על ידי היושבים כאן, בכנסת ישראל ובמשרדי הממשלה.

<מיכל דלין פרימרמן: אני רוצה לחדד לגבי הנושא הספציפי שאנחנו מדברים עליו היום, על הקשר ההדוק בין עוני לבין בריאות לבין תעסוקה.

<מיכל דלין פרימרמן: זה לא שאפשר לשלוף את אחד מהם ולהציב אותו באופן בודד, זה הכול חלק מאותו מעגל שנקרא מעגל עוני.

<מיכל דלין פרימרמן: עוני, לפי הדוחות, גם של משרד הבריאות והר"י וגם דוחות שלנו, עוני הרבה פעמים גורר חולי, חולי משפיע על מצב תעסוקה, וגם בכיוון ההפוך, חולי משפיע על התעסוקה וזה גורר לעוני.

<מיכל דלין פרימרמן: כלומר צריך לטפל בראייה כוללת של הכול.

<מיכל דלין פרימרמן: אנחנו מסתכלים על זה, וגם הוועדה למלחמה בעוני הסתכלה על המכלול וראתה איך אפשר לעזור לאוכלוסיות השונות.

<מיכל דלין פרימרמן: יש כמובן את אלה הקשישים, או הנכים שלא מסוגלים לעבוד, שצריך כמובן לעזור להם מבחינה ערכית, אבל יש גם הרבה אחרים, בין אם הם נולדו לתוך העוני או נפלו לתוכו, עדיין המדינה צריכה לעזור להם.

<מיכל דלין פרימרמן: יש מחקר שעשינו, ראשון מסוגו במסגרת דוח העוני האלטרנטיבי שאנחנו מפרסמים מדי שנה, בשנה שעברה פרסמנו מחקר שמראה בצורה חד משמעית כמה המדינה תקבל בחזרה על כך שהיא תשקיע בטיפול הממשי בעוני.

<מיכל דלין פרימרמן: זה מראה בעצם בצורה חד משמעית שתהיה תשואה של כמעט 90% על זה שאם המדינה תשקיע היא תקבל חזרה.

<מיכל דלין פרימרמן: כך שלא רק מבחינה ערכית צריך לטפל בסוגית העוני ולצמצם אותו, אלא אפילו מבחינה כלכלית טהורה בשביל הכלכלה של ישראל.

מכלוף מיקי זוהר: אם אפשר להתכנס לסיום.

<מיכל דלין פרימרמן: כן, כן.

<מיכל דלין פרימרמן: אני רוצה לתת כמה אנקדוטות מהדוח הקודם שלנו, ואני יכולה להציג גם ספוילר לגבי דוח העוני האלטרנטיבי שיפורסם על ידינו בשבוע הבא, במסגרת כנס "לתת" למאבק בעוני, ממדי העוני לא השתפרו השנה בצורה חד משמעית.

<מיכל דלין פרימרמן: למשל, בנושא התעסוקה, שדיברו עליו פה, ש-46% מנתמכי הסיוע הם אנשים עובדים ומחצית מאלה שלא עובדים העידו שהסיבה המרכזית שהם לא עובדים היא מגבלה רפואית.

<מיכל דלין פרימרמן: יש 12% שאומרים שהם חוששים לאבד את הקצבאות שלהם, שזה גם סיפור לדיון כשלעצמו, לגבי הנושא שאם מישהו עובד אז הוא מאבד או לא מאבד את הקצבה, אבל באופן חד משמעי 70% מהנתמכים העידו ששיפור המצב התעסוקתי שלהם הוא בראש סדר העדיפויות שלהם.

<מיכל דלין פרימרמן: כלומר, אנשים רוצים לצאת לעבוד.

<מיכל דלין פרימרמן: גם אנשים שמוגדרים כנכים, ונתן דוגמה אדוני, הם רוצים לצאת לעבוד, הם מסוגלים, אבל הם צריכים את העזרה הממשלתית.

<מיכל דלין פרימרמן: אנחנו בארגון "לתת" כבר מזה שנים קוראים לכמה דברים לגבי הטיפול בעוני.

<מיכל דלין פרימרמן: אחת זה לגבש תכנית ממשלתית לצמצום העוני.

<מיכל דלין פרימרמן: ישבה ועדת אלאלוף למלחמה בעוני, חבר הכנסת, ושר האוצר, שהוא חבר מפלגתו, ועדיין דוח הוועדה למלחמה בעוני לא עלה לדיון בממשלה.

<קריאה: עלה, עלה בוועדות הכנסת וגם יושם בחלקו הרב.

<מיכל דלין פרימרמן: הוא יושם בצורה מאוד חלקית, מאוד סלקטיבית.

<מיכל דלין פרימרמן: אני מדברת היום על תכנית - - -

יוסף ג'בארין: גם אלאלוף לא אומר שזה מיושם, אז אל תגידי, זה באופן חלקי מאוד.

מכלוף מיקי זוהר: לא, הנתונים עלו.

מכלוף מיקי זוהר: גם צריך לפרגן.

מכלוף מיקי זוהר: כשצריך לפרגן מפרגנים.

<מיכל דלין פרימרמן: באופן חלקי מאוד, לא בצורה סדורה, בלי איזה שהיא קבלת החלטות שיושבים ודנים בכל הדוח.

מכלוף מיקי זוהר: תודה רבה.

<מיכל דלין פרימרמן: אם אפשר רק להשלים את המשפט.

מכלוף מיקי זוהר: צריך לסיים.

<מיכל דלין פרימרמן: דבר שני זה הצורך להציב יעדים מדידים.

<מיכל דלין פרימרמן: היו המלצות כאלה בעבר, גם מצד המועצה הלאומית לכלכלה, גם מצד המוסד לביטוח לאומי, מצד ה-OECD, שבשביל להשיג את התוצאות צריך לקבוע יעדים מדידים וצריך לקבוע את האפקטיביות של הכלים שכן משתמשים בהם.

<מיכל דלין פרימרמן: הדבר השלישי ה לייסד רשות לאומית או איזה שהוא גוף מתכלל של כל המשרדי הממשלה כדי לבחון את הטיפול בעוני ברמת רוחב.

מכלוף מיקי זוהר: דברים מעניינים וחשובים.

מכלוף מיקי זוהר: תודה רבה לך על הדברים, אני מודה לך.

מכלוף מיקי זוהר: ערן טמיר, בקצרה, בבקשה.

<ערן טמיר: ערן טמיר, ממונה משפטי, נציבות שוויון הזדמנויות לאנשים עם מוגבלות, משרד המשפטים.

<ערן טמיר: אני משתדל לעשות את זה מאוד בקצרה.

<ערן טמיר: אל"ף, אני מודה לוועדה גם על הדיון אתמול וגם על שיתוף הפעולה.

<ערן טמיר: אנחנו נשמח לשתף פעולה גם בהמשך.

<ערן טמיר: אתמול היה דיון בעקבות היום הבינלאומי.

<ערן טמיר: אנחנו מאוד מברכים על התוספת הזאת, היא משמעותית מאוד, אנחנו מאוד מקווים שגם הוועדה תצליח ואנחנו רוצים להגיד כמה דברים קטנים.

<ערן טמיר: אחת, ברור לכולנו שזאת עזרה ראשונה דחופה ולכן אני מאוד מקווה שהוועדה תצא בקריאה נוספת, שחוץ מהעזרה הראשונה הדחופה הזאת יש צורך גם בתהליך עמוק של בדיקת כל הצרכים של אנשים עם מוגבלות, כולל הנושא של רפורמה בקצבה.

<ערן טמיר: חשוב שזה יהיה גם חלק מהסיכום ולא רק התוספת המשמעותית, משום שעל העזרה הראשונה הדחופה חייבים גם את הנדבך הנוסף והמשמעותי.

<ערן טמיר: שתיים, חשוב לנו גם להסביר משהו.

<ערן טמיר: לגבי קצבאות קיום מדובר פה בהשבה ולא בהטבה.

<ערן טמיר: עד 2002 קצבאות הקיום היו מוצמדות לשכר הממוצע.

<ערן טמיר: אם לא היו משנים את שיטת ההצמדה של הקצבאות האלו, גם זקנה וגם נכות, אנחנו היינו היום כבר ב-3,000 שקל.

<ערן טמיר: לכן לא מדובר במשהו שהוא הטבה מיוחדת, אלא בהשבה.

<ערן טמיר: ודבר אחרון, נא לא לשפוך את התינוק עם המים.

<ערן טמיר: יש בתוך האנשים שמקבלים קצבת נכות כאלה שעובדים.

מכלוף מיקי זוהר: מצוין.

<ערן טמיר: לא, חשוב להבין.

מכלוף מיקי זוהר: צריך לעודד אותם.

<ערן טמיר: בדרך כלל הם מרוויחים מעט מאוד וחשוב מאוד לא לפגוע בזכויות של - - -

מכלוף מיקי זוהר: אם הם יוצאים לעבודה לא לפגוע להם בהכנסה, זה ברור.

מכלוף מיקי זוהר: חד משמעית.

מכלוף מיקי זוהר: בעניין הזה אני איתך.

<ערן טמיר: וגם בקצבה.

מכלוף מיקי זוהר: חברת הכנסת יעל פארן, בבקשה.

יעל כהן-פארן: תודה רבה.

יעל כהן-פארן: קודם כל, אני מברכת על הדיון החשוב הזה.

יעל כהן-פארן: אני רוצה לומר משהו שאולי לא יהיה חדש ועצוב לי לומר אותו, אבל נושא העוני לא על סדר היום של ממשלת ישראל, נקודה.

יעל כהן-פארן: צריך לשים את זה על השולחן, צריך להסתכל ולקרוא לילד בשמו.

יעל כהן-פארן: יש נושאים אחרים, חשובים יותר, חשובים פחות, שמעניינים את הממשלה ומעסיקים את ראשה יום וליל, כנראה בעיקר ליל, ואם הוא היה משקיע עשירית מזמנו בנושא העוני, אולי היינו במקום אחר, אבל זה לא מעניין אותו, זה לא מעניין - - -

מכלוף מיקי זוהר: גבירתי מתבקשת להתחייב לפרוטוקול שאם ראש הממשלה יקבל את מסקנות הוועדה, היא תבוא לפרגן לו.

יעל כהן-פארן: אני מתחייבת שאם ראש הממשלה יתחיל ליישם, לא יקבל את מסקנות הוועדה, אלא ליישם - - -

מכלוף מיקי זוהר: מסקנות הועדה כיום הן להעלות ב-700 שקל בחודש.

מכלוף מיקי זוהר: להעלאת 700 שקל בחודש.

יעל כהן-פארן: אתה מדבר על - - -

מכלוף מיקי זוהר: אם הוא יחליט ליישם את מסקנות הוועדה, אז גברתי מתחייבת לברך?

יעל כהן-פארן: אני אברך אותו, בוודאי, אני אברך אותו בוודאי, אני אומר את זה לפרוטוקול, סיכמנו, אבל אני חושבת שמסקנות הוועדה, אתה מדבר בעקבות אמש?

יעל כהן-פארן: בעקבות אתמול?

מכלוף מיקי זוהר: לא, המסקנות של היום, להעלות ב-700-800 שקלים.

יעל כהן-פארן: עוד לא אמרת את המסקנות, אז אני - - -

מכלוף מיקי זוהר: תיכף אני אגיד אותן.

יעל כהן-פארן: בסדר, אני חושבת שגם הדיון מאתמול שהיה, הייתי בו רק דקות ספורות, והחוק שעולה היום לגבי העלאת קצבת הנכים לשכר המינימום, הממשלה הרי מתנגדת.

יעל כהן-פארן: אנחנו יודעים, כל הצעת חוק חברתית מהסוג הזה נתקלת בהתנגדות ממשלתית, כי אין את הכסף.

יעל כהן-פארן: אתמול הצבענו בחוק ההסדרים על צמצום השעות הנוספות, פיצול שעות בכיתות א' ו-ב', שזה קריטי לשינוי מהותי בחינוך, כדי לתת לילדים את הכלים הבסיסיים בקבוצות יותר קטנות ואת זה מקצצים כי זה עולה יותר מדי.

יעל כהן-פארן: אני חושבת שסדר העדיפויות של הממשלה הזו צריך להתהפך.

יעל כהן-פארן: אם אנחנו לא נקום ונעלה על כמה גבעות כנראה שזה לא יקרה.

יעל כהן-פארן: אני מברכת כאן את ויקי כנפו שעשתה באמת מסע מדהים והרימה את הנושא שוב לכותרות, אבל כנראה שצריך להעלות הרבה יותר אנשים על הרבה יותר בריקדות כדי שמשהו יתחיל לזוז כאן.

יעל כהן-פארן: תודה רבה.

מכלוף מיקי זוהר: בעזרת ה'.

מכלוף מיקי זוהר: יערה שילה, ממש במשפט אחד.

מכלוף מיקי זוהר: תיכף אני אתן לגברת משפט אחד וזהו.

<יערה שילה: במשפט אחד.

<יערה שילה: הפעם באתי כאחות של.

<יערה שילה: אחותי בת 52, עם טרשת נפוצה, גרה אצלי כי אין לה איפה להיות.

<יערה שילה: נראה לי אבסורד במדינת ישראל.

<יערה שילה: היא עבדה כשהיא יכלה, היא נתנה כמה שהיא יכלה, היום, בגיל 52 היא מוצאת את עצמה אצלי, עם ארבעה ילדים שלי, בין הטיפות.

<יערה שילה: אני לא מבינה איפה האחריות החברתית שלנו.

מכלוף מיקי זוהר: לכן אנחנו מתכנסים כאן היום, כדי לנסות לשנות.

<יערה שילה: ואלה אנשים שלא יכולים לעלות על הגבעות, יעל פארן.

<יערה שילה: הנכים והמתקשים, הם לא יכולים - - -

מכלוף מיקי זוהר: בשביל זה יש חברי כנסת חברתיים שרוצים לעזור לאוכלוסיות החלשות והם יעשו את זה.

מכלוף מיקי זוהר: בעזרת ה'.

מכלוף מיקי זוהר: כן, גברת.

מכלוף מיקי זוהר: שם ותפקיד לפרוטוקול.

<חנה שטרום כהן: חנה שטרום כהן, פסיכולוגית קלינית בכירה, יו"ר פורום הפסיכולוגים והעובדים הסוציאליים בבריאות הנפש.

<חנה שטרום כהן: אני מבינה שהמגמה היום של הדיון היא תוספת תקציב מאוד ממוקדת, אבל העלו פה גורמים לעוני ואני רוצה להוסיף על העניין הזה, שמאוד מאוד חשובה הבריאות הנפשית והיום, על הפרק, במסגרת הרפורמה בבריאות הנפש, עומדת ירידה של שירותים, ירידה ושלילת זכות לטיפול מאוכלוסיות שאין להן אבחנה פסיכיאטרית.

מכלוף מיקי זוהר: אנחנו קיימנו דיון בנושא הזה ואנחנו נמשיך לקיים דיון בנושא הזה.

<חנה שטרום כהן: אני יודעת, השתתפתי בו והייתי גם אתמול - - -

מכלוף מיקי זוהר: נא להתייחס לנושא הדיון.

<חנה שטרום כהן: אני מבקשת, בגלל דחיפות העניין, סוגרים שירותים עד סוף חודש זה, כל פעם מדברים על הוספת תקציב - - -

מכלוף מיקי זוהר: גברתי, אנחנו עוסקים בזה, זה לא נושא הדיון.

<חנה שטרום כהן: אני פונה אליך בגלל שאני מכירה את הפעילות שלך.

<חנה שטרום כהן: אני עוקבת במשך שנים.

<חנה שטרום כהן: אני זועקת, בסוף חודש זה סוגרים בראשון לציון תחנה לבריאות נפש שמטפלת באוכלוסייה החלשה ביותר - - -

מכלוף מיקי זוהר: העברנו פנייה למשרד האוצר כבר אתמול להוסיף 40 מיליון שקלים לטובת מתמחים שיוכלו לתת מענה בכל רחבי הארץ.

<חנה שטרום כהן: זה לא פותר את הבעיה, זה משהו אחר.

מכלוף מיקי זוהר: כי כרגע הבעיה היא בעיקר בכמות המטפלים.

<חנה שטרום כהן: אבל זה לא פותר.

<חנה שטרום כהן: סליחה, אדוני, אני מכירה את הנושא - - -

מכלוף מיקי זוהר: אבל אנחנו חורגים מגבולות הדיון.

<חנה שטרום כהן: לא, סליחה, אני מבקשת ממך, אני מלווה את הנושא של המתמחים בפסיכולוגיה קלינית, זאת לא הבעיה שבגינה אני פונה אליך - - -

מכלוף מיקי זוהר: תודה, גבירתי.

<חנה שטרום כהן: לא, בבקשה משפט אחד, לא מדובר על תוספת תקציבית.

<חנה שטרום כהן: יש את התחנה של ראשון לציון שמשרתת אלפי אנשים במצב הקשה ביותר, מעבירים את הטיפול לרחובות.

<חנה שטרום כהן: האוכלוסייה החלשה לא תיסע לרחובות, אין להם מענה אחר בראשון לציון וזה לא תוספת תקציבית - - -

מכלוף מיקי זוהר: תודה.

<חנה שטרום כהן: זו התערבות מיידית.

מכלוף מיקי זוהר: משפט אחרון, עמוס, משפט אחד.

<נתי ביאליסטוק כהן: סליחה, אדוני, לא שמעת אף ארגון של נכים, זאת אומרת, כל הדיון התנהל פה וזה היה מאוד יפה אבל אף ארגון של נכים לא שמעת.

מכלוף מיקי זוהר: אז אני אשמע אותך.

<נעמי מורביה: אני ביקשתי ונאמר לי לא.

מכלוף מיקי זוהר: את יודעת מה, גבירתי, אם לא אתן לך לדבר ולא ניתן לכם לדבר, אבל אנחנו נביא לכם 700-800 שקל בחודש, אז אתם תסלחו לנו.

מכלוף מיקי זוהר: אני רוצה לתת לכם לדבר, אבל יש הרבה דוברים ואנחנו גם מוגבלים בזמן.

מכלוף מיקי זוהר: אלה חוקי הכנסת.

<קריאה: גם אתם מוגבלים?

מכלוף מיקי זוהר: מה לעשות, מוגבלים בזמן.

מכלוף מיקי זוהר: יש פה סדרי כנסת.

מכלוף מיקי זוהר: אדוני נציג ארגון נכים?

<נתי ביאליסטוק כהן: כן.

מכלוף מיקי זוהר: יאמר משפט.

<נתי ביאליסטוק כהן: אוקיי.

<נתי ביאליסטוק כהן: שמי נתי ביאליסטוק כהן ואני מנכ"ל המרכז לעיוור בישראל, זה ארגון הגג של כל ארגוני העיוורים בארץ.

מכלוף מיקי זוהר: ברוכים הבאים.

<נתי ביאליסטוק כהן: אני אשתדל לייצג אותם טוב ונכון.

<נתי ביאליסטוק כהן: כדי להיצמד לנושא של הדיון וכדי להיצמד גם להוראה שלך להיות קצר, אני אתעלם מכל הדיון על תעסוקה, אבל צריך לזכור, הוא חשוב אגב - - -

מכלוף מיקי זוהר: חד משמעית, ייערך דיון בנפרד על הנושא הזה.

<נתי ביאליסטוק כהן: הוא חשוב מאוד.

<נתי ביאליסטוק כהן: אני אציג כמה דברים.

<נתי ביאליסטוק כהן: אל"ף, לא כל הנהנים לכאורה מקצבת נכות או מקצבאות נוספות בכלל, כמו שהוצג על ידי הממ"מ, שצריך להסתכל כל הכלל, לא כל האוכלוסיות נמדדות על אותו סרגל ויש אפליות קשות בין כאלה ואחרים.

<נתי ביאליסטוק כהן: הדבר זה צריך להילקח בחשבון.

<נתי ביאליסטוק כהן: אחד העיוותים הקשים ביותר הוא שאם אדם הגיע למצב של נכות בגיל זקנה הוא לא מוכר כנכה.

<נתי ביאליסטוק כהן: זאת אומרת, אם אדם התעוור, זאת האוכלוסייה שאני מכיר, בגיל 68, הוא יקבל אך ורק קצבת זקנה כפי שהיה מקבל אותה או כפי שכל אדם אחר מקבל אותה, בלי שום התייחסות לעובדה שהוא הפך להיות נכה 100% מאותו רגע.

<נתי ביאליסטוק כהן: הדבר האחרון שאני רוצה לומר זה שמדינת ישראל מדברת בשני קולות והיא צריכה להחליט מה היא רוצה.

<נתי ביאליסטוק כהן: קצבת הנכות לא משולמת בגין נכות, ואם מישהו אמר לכם את זה אז הוא עבד עליכם, כמו שאומרים.

<נתי ביאליסטוק כהן: קצבת נכות משולמת בגין אובדן כושר תעסוקה, כלומר, היא חלף שכר, אז אם היא חלף שכר אז תתכבד המדינה ותשלם את שכר המינימום מכיוון שהיא קבעה שבן אדם צריך להשתכר לפחות שכר מינימום כדי לחיות בכבוד במדינת ישראל.

<נתי ביאליסטוק כהן: אם לא, אז תתכבד המדינה ולא תיגע בקצבה כשאנשים יוצאים לעבוד או נהנים מדבר אחר.

מכלוף מיקי זוהר: אני מסכים עם חלק מהדברים, ציינתי קודם - - -

<נתי ביאליסטוק כהן: אני לא מתווכח איתך על הסכום, חבר הכנסת.

מכלוף מיקי זוהר: שהסכום, כמובן שהשאיפה היא כמה שיותר, אבל - - -

<נתי ביאליסטוק כהן: אני לא מדבר על הסכום, אני רוצה קצבת נכות בגובה של שכר מינימום.

<נתי ביאליסטוק כהן: אם אתה עושה צעד אחד לכיוון הזה ולא עוצר ב- 700-800 שקל, שהם די לא מספקים, אז סבבה, אני איתך, אבל אם המדינה חושבת שבזה זה ייעצר - - -

מכלוף מיקי זוהר: אני חושב שזה יהיה צעד היסטורי.

<נתי ביאליסטוק כהן: אם היא חושבת שזה הצעד - - - אין בהכרזה שלך איזושהי הצהרה דקלרטיבית שאתם חושבים שזה המקום שאליו צריך להגיע.

מכלוף מיקי זוהר: עכשיו נאמר את זה.

מכלוף מיקי זוהר: הוועדה לצדק חלוקתי ושוויון חברתי בראשותי חרתה על דגלה את סוגיית הטיפול באוכלוסיות החלשות ושילובן בחברה הישראלית, הן בפריפריה החברתית והן בפריפריה הגיאוגרפית.

מכלוף מיקי זוהר: הוועדה בראשותי חותרת ותמשיך לחתור לשוויון זכויות לכל אזרח במטרה להביא להזדמנות שווה, הן בתעסוקה, הן בכלכלה, הן בתחום החברה ובמגוון התחומים.

מכלוף מיקי זוהר: בראש סדר העדיפויות של הוועדה זה סיוע לאוכלוסיות החלשות ביותר במדינת ישראל ומטרת העל שלנו היא להעלות את כולן מעל קו העוני.

מכלוף מיקי זוהר: מסקנות הוועדה מהיום: אחת, הוועדה קובעת כי קיימים כיום במדינת ישראל כ-400,000 איש ויותר החיים מתחת לקו העוני ואין ביכולתם לצאת לשוק העבודה מסיבות שאינן תלויות בהם.

מכלוף מיקי זוהר: שתיים, הוועדה קובעת כי קיימת אחריות קריטית למדינת ישראל לדאוג לאוכלוסייה החלשה ביותר, שכן זהו חלק חשוב בהצלחתה ובשגשוגה של החברה הישראלית, בטח ובטח כחברה מתוקנת.

מכלוף מיקי זוהר: הוועדה קוראת לראש הממשלה, מר בנימין נתניהו, לפעול להעלאה מיידית בסך של 700-800 ₪ לחודש לכל אחד מהאזרחים שהוזכרו לעיל, על מנת לסייע להם לעלות מעל קו העוני.

מכלוף מיקי זוהר: הוועדה קוראת לשר האוצר ולשרי הממשלה, לתמוך בהצעה זו.

מכלוף מיקי זוהר: הוועדה מציעה קיצוץ רוחבי, פלאט, של עד 0.5% למימוש ההחלטה הנ"ל מתוך ידיעה ברורה, כי כל המשרדים מסוגלים ויכולים להתמודד עם קיצוץ כזה למען החלשים במדינה.

מכלוף מיקי זוהר: הוועדה מודה לכל מי שסייע להשגת הנתונים החשובים על מנת לקדם מהלך היסטורי זה.

מכלוף מיקי זוהר: אני מודה לכולם, הישיבה נעולה.